title: 10 Things I Hate About You

text: 10 Things I Hate About You on vuonna 1999 valmistunut romanttinen komedia. Elokuvan on ohjannut Gil Junger ja pääosissa ovat Julia Stiles, Heath Ledger, Larisa Oleynik, Joseph Gordon-Levitt ja David Krumholtz. Elokuva on löyhästi mukaeltu William Shakespearen näytelmän "Kuinka äkäpussi kesytetään" lavasteisiin, mutta nykyaikaistettu nykyajan amerikkalaiseen high schooliin. Elokuva on kuvattu Tacomassa, Washingtonin osavaltiossa sijaitsevassa Stadium High Schoolissa.


title: 10 Things I Hate About You

text: "10 Things I Hate about You" sisältää monia viittauksia Shakespearen töihin. Vertailu näytelmään "Kuinka äkäpussi kesytetään" paljastaa joitain samankaltaisuuksia, enimmäkseen roolihahmojen nimiä, yleinen juoni-idea ja teema. Aloittelijoille molemmat englanninkieliset nimet kuulostavat samalta ja rimmaavat.


title: 10 Things I Hate About You

text: Sisarukset Shakespearen näytelmässä ovat nimeltään Katarina ja Bianca, kun samalla elokuvan sisarukset ovat nimeltään Katarina, joka tunnetaan myös nimellä Kat, ja Bianca. Katin ja Biancan sukunimi on Stratford, viittauksena englantilaiseen kaupunkiin Stratford-upon-Avoniin, joka maailmanlaajuisesti tunnetaan Shakespearen syntymäkaupunkina. Katarinan kosija näytelmässä on Petruchio Veronasta, josta tulee Patrick Verona elokuvassa. Elokuvan high schoolin nimi on Padua, joka on kaupunki, jossa Shakespearen näytelmä on tehty.


title: 10 Things I Hate About You

text: Näiden kahden teoksen vertailu paljastaa myös samanlaisia juoni-ideoita. Esimerkiksi Shakespearen näytelmän Lucensio haluaa mennä naimisiin Biancan kanssa, mutta ei voi ennen kuin Biancan sisko, Katarina, on mennyt naimisiin. Tietäessään, ettei voi olla minkäänlaisessa suhteessa Biancaan, hän teeskentelee tukiopettajaa nimeltä Cambrio, jotta pääsisi lähemmäs Biancaa. Kun taas 10 Things I Hate about You:ssa Cameron alkaa opiskella ranskaa voidakseen opettaa sitä Biancalle. Teeskennellessään tukiopettajaa Lucensio neuvottelee jonkun verran villin hahmon, Petruchion kanssa. Kuten Patrick, hän on ulkopaikkakuntalainen ja hänestä tiedetään vain vähän. Petruchio lupaa naida Katarinan vain myötäjäisistä, jotka tulevat Katarinan mukana, sallien Lucension havitella Biancaa – aivan kuten Patrick suostuu treffeille Katin kanssa Joeyn tarjoamasta rahasta.


title: 10 Things I Hate About You

text: 10 Things I Hate about You:n hahmot ovat harvinaisen monisanaisia huolimatta siitä, että he kuuluvat klikkeihin, joka on taas yhteydessä William Shakespearen tyyliin. Monissa kohdissa myös hahmot joko siteeraavat Shakespearea tai viittaavat hänen tapaansa kirjoittaa omassa puheessaan, yleensä huumorilla. Esimerkiksi kun Cameron näkee Biancan ensimmäistä kertaa hän sanoo: "minä palan, minä ikävöin, minä voivun!" ("I burn, I pine, I perish!"). Myös, kun Michael pysäyttää moottoripyöränsä Katin auton eteen ja Kat huomaa hänet, hän sanoo Katia äkäpussiksi (The Shrew).


title: 10 Things I Hate About You

text: Lisäkiinnike Shakespearen töihin on Mandellan (Susan May Pratt) fetissi Shakespeareen, mukaan lukien puvut, näytelmät ja runot. Näennäisessä kolmannessa (tosin ei niin pitkälle kehittynyt kuin kaksi pääparia) parissa, Michael ihastuu Mandellaan, vakoillessaan Katia. Viehätys alkaa hänen siteeratessaan Macbethia Mandellalle ja Mandellan päättäessä repliikin. Myöhemmin elokuvassa Mandellalle kerrotaan, että hänen seuralaisena päättäjäistansseissa on William Shakespeare. Täyttäessään lupauksen Michael ilmestyy tanssiaisiin pukeutuneena kirjailijaksi. Tanssiaisissa soivan Letters to Cleo -yhtyeen kappaleen "Cruel to Be Kind", joka on cover-versio Nick Lowen kappaleesta, nimi on otettu Hamletin repliikistä.


title: 10 Things I Hate About You

text: Viittaukset Shakespeareen jatkuvat, kun Katin pitää tehdä oma versionsa Shakespearen sonetista 141. Hänen runostaan tulee 10 asiaa, joita vihaan sinussa (10 Things I Hate about You).10 Things I Hate about You -elokuvan soundtrack pääsi myyntiin 6. huhtikuuta 1999


title: Colobanthus quitensis

text: Colobanthus quitensis on toinen Etelämantereen kahdesta siemenkasvilajista. Etelämantereella se kasvaa luonnonvaraisena Antarktiksen niemimaalla sekä Eteläisillä Shetland- ja Orkneysaarilla, mutta kasvualue jatkuu Andien vuorijonoa pitkin pitkälle Etelä-Amerikkaan.


title: Colobanthus quitensis

text: "C. quitensis" on noin 1,5–5senttimetriä korkea, ulkoisesti sammalta muistuttava kasvi, joka muodostaa patjamaisia kasvustoja. Matalan ja tiheän kasvutavan vuoksi "C. quitensis" välttää menettämästä vettä ja toisaalta mikroilmasto kasvin välittömässä läheisyydessä on riittävän lämmin fotosynteesille. Kasvilla on valkoiset kukat. Ilmastonmuutoksen myötä sen kasvuala on laajenemassa voimakkaasti.


title: Colobanthus quitensis

text: Joissakin lähteissä "Colobanthus quitensis" luetaan kuuluvaksi haarikoiden sukuun ("Sagina"), johon kuuluu myös Suomessa esiintyviä lajeja.


title: Luettelo televisiosarjan Huonosti käyttäytyvät miehet jaksoista

text: Tämä on luettelo televisiosarjan Huonosti käyttäytyvät miehet tuotantokausista ja jaksoista.


text: 1. jakso: Uusi naapuri ("Intruders").


text: 2. jakso: Vedonlyönti ("Bet").


text: 3. jakso: Hälytyksiä ja takaiskuja ("Alarms and Setbacks").


text: 4. jakso: Kuin eläimet ("Animals").


text: 5. jakso: Seksiä ja väkivaltaa ("Sex And Violence").


text: 6. jakso: Uravalintoja ("My Brilliant Career").


text: 1. jakso: Gary and Tony ("Gary and Tony").


text: 2. jakso: Vuokrapoika ("Rent Boy").


text: 3. jakso: Miten tyttöystävä jätetään ("How To Dump Your Girlfriend").


text: 4. jakso: Levyongelma ("Troublesome 12-inch").


text: 5. jakso: Umpikuja ("Going Nowhere").


text: 6. jakso: Ärsyttäviä ihmisiä ("People Behaving Irritatingly").


text: 1. jakso: Rakastaja ("Lovers").


text: 2. jakso: Sänky ("Bed").


text: 3. jakso: Kauhukuvia ("Casualties").


text: 4. jakso: Viikonloppu ("Weekend").


text: 5. jakso: Siivooja ("Cleaning Lady").


text: 6. jakso: Avioliitto ("Marriage").


text: 1. jakso: Lapset ("Babies").


text: 2. jakso: Infidelity ("Uskottomuus").


text: 3. jakso: Pornografiaa ("Pornography").


text: 4. jakso: Kolme tyttöystävää ("Three Girlfriends").


text: 5. jakso: Humalassa ("Drunk").


text: 6. jakso: Toipilas ("In Bed With Dorothy").


text: 7. jakso: Vieraissa ("Playing Away").


text: 1. jakso: Parta ("Hair").


text: 2. jakso: Hyvä pubi ("The Good Pub Guide").


text: 3. jakso: Pelkuruus ("Cowardice").


text: 4. Kaveri ja tyttöystävä ("Your Mate V Your Bird").


text: 5. jakso: Villatakki ("Cardigan").


text: 6. jakso: Raha ("Rich and Fat").


text: 7. jakso: Kotitekoinen sauna ("Home Made Sauna").


text: 1. jakso: Polttarit ("Stag Night").


text: 2. jakso: Häät ("Wedding").


text: 3. jakso: Mustasukkaisuutta ("Jealousy").


text: 4. jakso: Ilta television ääressä ("Watching TV").


text: 5. jakso: Veljenpoika ("Ten").


text: 6. jakso: Sohva ("Sofa").


text: Yhteinen joulu ("B***s!"), ("Jingle Balls! (aka The Big Christmas Box").


text: ("Comic Relief Special").


text: 1. Suorituspaineita ("Performance").


text: 2. Gary rakastuu ("Gary in Love").


text: 3. Synnytys ("Delivery").


text: ("The Naughty Boys").


title: Axel Munthe

text: Axel Martin Fredrik Munthe (31. lokakuuta 1857 Oskarshamn – 11. helmikuuta 1949 Tukholma) oli ruotsalainen lääkäri, psykiatri ja kirjailija. Hänet muistetaan parhaiten osittain omaelämäkerrallisesta romaanistaan "Huvila meren rannalla" (1929), joka on käännetty kymmenille kielille.


title: Axel Munthe

text: Munthe oli kansainvälinen ihminen, ja hän osasi monia kieliä: ruotsia, englantia, ranskaa, italiaa ja saksaa. Munthe eli lapsuutensa ja nuoruutensa Ruotsissa, muutti 18-vuotiaana Ranskaan, jossa hän opiskeli lääkäriksi, ja työskenteli pääosin Ranskassa ja Italiassa. Hän nai englantilaisen aristokraatin vuonna 1907 ja sai tämän kanssa kaksi poikaa.


title: Axel Munthe

text: Munthella oli filantroopin luonne: hän auttoi köyhiä vastaanotollaan ilmaiseksi. Munthe paransi myös eläinten elinolosuhteita perustamalla Italiaan ja Ruotsiin lintujensuojelualueita. Munthella oli suuri määrä lemmikkejä, muun muassa pöllö ja paviaani.


title: Axel Munthe

text: Munthen suku oli alun perin flaamilaistaustainen. Suku oli muuttanut Ruotsiin 1500-luvulla.


title: Axel Munthe

text: Munthe opiskeli lääketiedettä Uppsalan yliopistossa. Matkustaessaan vuonna 1875 purjeveneellä Sorrentosta Caprin saarelle hän pysähtyi Anacaprille ja huomasi foinikialaisten portaiden yläpuolella talonpojan mökin, jonka vieressä oli vanha hylätty kappeli. Munthe sai idean rakentaa huvilan tälle paikalle.


title: Axel Munthe

text: Munthe opiskeli lääketiedettä Uppsalan lisäksi Montpellier’ssa ja Pariisissa. Hän valmistui vuonna 1880 23-vuotiaana. Vaikka hänen pääaineensa olivat gynekologia ja psykologia, hän oli kiinnostunut myös neurologiasta, jota opetti ranskalainen lääkäri Jean-Martin Charcot. Munthe kävi hänen luennoillaan Salpêtrièren sairaalassa Pariisissa.


title: Axel Munthe

text: Valmistuttuaan Munthe avasi vastaanoton Pariisiin, jossa hän seurustelisi monien pohjoismaalaisten taiteilijoiden kanssa. Vuonna 1883 Napolissa todettiin koleraepidemia, ja Munthe matkusti auttamaan tautiin sairastuneita.


title: Axel Munthe

text: Vuonna 1887 Munthe muutti Caprille huvilaansa Villa San Micheleen ja alkoi restauroida rakennuksia. Vuonna 1890 hän avasi rahapulassa Roomaan uuden vastaanoton, jossa kävi paljon rikkaita italialaisia. Nyt hän asui vuorotellen Roomassa ja Caprilla.


title: Axel Munthe

text: Vuonna 1892 Munthe nimitettiin psykologiksi Ruotsin kuninkaalliseen hoviin. Osa-aikaisesti Munthe oli kruununprinsessa Victorian, josta sittemmin tuli kuningas Kustaa V:n puoliso, henkilökohtainen psykologi aina tämän kuolemaan asti vuonna 1930.


title: Axel Munthe

text: Viktoria kärsi keuhkoputkentulehduksesta ja ehkä tuberkuloosista. Munthe suositteli hänelle Caprin aurinkoa talvisin. Syksyllä vuonna 1910 Victoria matkusti Italiaan ja jatkoi tätä tapaansa, paitsi ensimmäisen maailmansodan aikana.


title: Axel Munthe

text: Munthe ja kuningatar musisoivat yhdessä San Michelen huvilassa ja kävivät konserteissa Napolissa, jossa kuningatar soitti pianoa. Kuningatar ja Munthe olivat molemmat eläinystäviä, ja Victoria auttoi Munthea ostamaan Barbarossa-vuoren, josta tehtiin lintujen suojelualue.


title: Axel Munthe

text: Munthen ja Victorian suhteesta ei tiedetä kaikkea, mutta he asuivat samalla Caprin saarella pitkiä aikoja. He rakennuttivat Ruotsin Öölantiin Solidenin linnan.


title: Axel Munthe

text: Axel Munthen ensimmäinen vaimo oli ruotsalainen Ultima Hornberg, jonka kanssa hän meni naimisiin 24. marraskuuta 1880. Hornberg oli ollut opiskelemassa taidetta Pariisissa. Pariskunta erosi 1880-luvulla, ja vuonna 1892 Hornberg nai ruotsalaisen tehtailijan Gustaf Richterin. Ultima kuoli vuonna 1895.


title: Axel Munthe

text: Vuonna 1907 Munthe nai englantilaisen aristokraatin Hilda Pennington-Mellorin, ja he saivat kaksi lasta Peterin ja Malcolmin. Pennington-Mellorin perhe omisti kaksi suurta kartanoa Englannissa, Hellensin Herefordshiressa ja Southside Housen Wimbledonissa Lontoossa.


title: Marc Lépine

text: Marc Lépine, aiemmin Gamil Rodrigue Gharbi (26. lokakuuta 1964 – 6. joulukuuta 1989), vuoteen 1982 Gamil Gharbi, oli kanadalainen joukkomurhaaja, joka ampui 28 henkeä Montrealin yliopistolla ennen itsemurhaansa. Lépine pyrki surmaamaan etenkin feministeinä pitämiänsä naisia.


title: Marc Lépine

text: Lépinen isä oli algerialainen ja äitinsä kanadalainen. Hän vietti suuren osan varhaisesta lapsuudestaan Costa Ricassa ja Puerto Ricossa, mutta perhe palasi Montrealiin pysyvästi vuonna 1968. Lépinen vanhemmat muuttivat erilleen kun hän oli seitsemän ikäinen ja ero virallistettiin vuonna 1976. Lépine jäi eron yhteydessä asumaan äitinsä luokse. Hän sai aikuisena työpaikan keittiöstä sairaalassa, jossa hänen äitinsä työskenteli hoitajana. Hän muutti omaan kotiinsa vuonna 1986 ja aloitti opiskelun Montrealin yliopistoon kuuluvassa École Polytechnique de Montréalissa.


title: Marc Lépine

text: Lépine osti 21. marraskuuta 1989 aseen, jolla hän 6. joulukuuta 1989 surmasi École Polytechniquessa neljätoista naista ja haavoitti kymmentä muuta naista sekä neljää miestä. Hän teki lopulta itsemurhan, jättäen jälkeensä tekojaan selittävän kirjeen. Kirjettä ei ole koskaan virallisesti julkaistu, mutta se vuoti julkisuuteen vuonna 1990 kanadalaisen La Presse-lehden julkaisemana. Kirjeessään Lépine kertoo vaikuttimiensa olleen poliittisia ja kohdistuvan feministeihin jotka olivat pilanneet hänen elämänsä. Lépine haudattiin Cimetière Notre-Dame-des-Neigesiin.


title: Marc Lépine

text: Marc Lépinen tapaus oli suurelta osin vaikuttamassa ensin Kanadan aselakien tiukkenemiseen ja myöhemmin aseiden rekisteröintipakkoon.


title: Amerikanruotsalaiset

text: Amerikanruotsalaiset ovat Yhdysvaltain kansalaisia, joilla on ruotsalaiset sukujuuret. Amerikanruotsalaisia arvioitiin vuonna 2006 asuvan Yhdysvalloissa 4 417 115 henkilöä.


title: Amerikanruotsalaiset

text: Ensimmäiset siirtolaiset Ruotsista muuttivat Yhdysvaltoihin tiettävästi 1638–1655 Uuteen-Ruotsiin, tällöisistä siirtolaisista suuri osa oli tosin suomalaisia. Suurin osa amerikanruotsalaisista muutti Amerikkaan 1800-luvun lopussa ja 1900-luvun alussa. 1800-luvun loppuun mennessä Amerikan preeriat olivat jo asutettu joten siirtolaisuus keskittyi maaseudun sijasta kaupunkeihin. Vuonna 1896 perustettiin Vasa Order of America järjestö, jonka tehtävänä oli auttaa siirtolaisia sopeutumaan. 1900-luvun alussa Chicago oli maailman toiseksi suurin ruotsalaiskaupunki heti Tukholman jälkeen.


title: Amerikanruotsalaiset

text: Amerikanruotsalaiset puhuvat amerikanenglantia ja ruotsia. Vuoden 2000 väestönlaskennassa 67 655 yli viisivuotiasta yhdysvaltalaista ilmoitti puhuvansa ruotsia, kielen osaamisen tasoa ei tosin kysytty. Vuonna 2005 kielen puhujien määrä oli laskenut lukuun 56 324. Suurin osa kielen puhujista on Yhdysvaltoihin hiljattain tulleita. Ruotsin kieli on vaikuttanut amerikanruotsalaisten puhumaan englannin kieleen erityisesti alueilla, joilla heidän määränsä on suuri.


title: Amerikanruotsalaiset

text: Amerikanruotsalaisista suurin osa on uskonnoltaan luterilaisia tai muita protestantteja. Lähes kaikki maahan tulleet amerikanruotsalaiset olivat luterilaisia, mutta monet ovat vaihtaneet kirkkoa maahan saapumisensa jälkeen. Amerikassa perustetuista kirkoista tuli ruotsalaisen yhteisön keskuksia ja niiden yhteyteen perustettiin muun muassa kouluja, orpokoteja ja sairaaloita.


title: Sirkka Keiski

text: Sirkka Keiski (s. 6. elokuuta 1944) on iskelmä- ja soul-laulaja, sisustusarkkitehti ja taiteen tohtori.


title: Sirkka Keiski

text: Toholammilla varhaisnuoruutensa viettäneen Keiskin muusikonura käynnistyi teini-ikäisenä 1960-luvun alussa, jolloin hän lauloi usean kotiseutunsa tanssiyhtyeen solistina. Vuonna 1963 hän pääsi esiintymään Kokkolan Seurahuoneelle Folke Neunstedtin yhtyeessä. Samana vuonna hän voitti Helsingissä Suomen iskelmämestaruuskisojen naisten kotimaisen sarjan.


title: Sirkka Keiski

text: Vuonna 1964 Keiski levytti debyyttisinglensä "Kun rakkaus on kuollut / Säästä suudelmasi". Single sai kohtalaisesti radiosoittoa, mutta kaupallisesti sen menestys jäi vaatimattomaksi. Singlen julkaisun aikoihin Keiski kierteli vuoden verran myös tanssilavoja mm Kymenlaaksolaisen Matti Mustosen yhtyeen kanssa, kunnes asettautui pääkaupunkiin, jossa hän aloitti esiintymisensä Hotelli Helsingin yökerhossa ranskalaisen Pierre Martinin solistina. Tästä muutamaa kuukautta myöhemmin Sirkka pestattiin Juhani Korjuksen orkesterin solistiksi. Tämän orkesterin kanssa Sirkka kiersi ympäri Suomea, mutta myös pääkaupungin parhaissa ravintoloissa Espilässä, Tullinpuomissa ja Teatteri Grillissä.


title: Sirkka Keiski

text: Helmikuussa 1966 Keiski levytti seuraavan singlensä "En minäkään kerro kuinka jouduin naimisiin / Enempää en kerro". Levy julkaistiin esikoissinglen lailla Decca-merkillä. Singlen a-puoli oli naisellinen vastine Irwinin hitille En kerro kuinka jouduin naimisiin. Kappaleessa hyödynnettiin samaa Irwinin säveltämää melodiaa kuin alkuperäiskappaleessa En kerro kuinka jouduin naimisiin. Sanojen muokkaamisesta vastasi niin ikään alkuperäissanoittaja eli Vexi Salmi nimimerkillään Emil Retee. Singlen kääntöpuolella oli vihjaileva kappale Enempää en kerro, johon Salmi oli tehnyt sanoituksen niin ikään Emil Retee -nimellä ja jonka oli säveltänyt Toivo Kärki kätkeytyen nimimerkin Kari Aava taakse. Ajankohtainen laulu leikitteli Hannu Salaman Juhannustanssit-romaanin aiheuttamalla skandaalilla ja oikeusjutulla. Tuolloin vielä voimissaan ollut radion sensuuripolitiikka iski hampaansa myös Keiskin singlen a-puoleen, koska tämän katsottiin tahraavan aikansa kohujulkkiksen, Jallussa valloituksiaan esitelleen seurapiirikaunotar Tabe Slioorin mainetta.


title: Sirkka Keiski

text: Single herätti kohtuullisesti huomiota. Singlen b-puolisko on sittemmin tullut tunnetuksi myös Sielun Veljet -yhtyeen cover-versiona, osana yhtyeen iskelmäprojektia "Kullervo Kivi & Gehenna-yhtye".


title: Sirkka Keiski

text: Vuonna 1967 Keiski liittyi Kolmiapila-trion jäseneksi, jossa hänen lisäkseen lauloivat Iris Rautio ja Oili Vainio. Iris ja Oili olivat Sirkan lailla ehtineet luoda uraa myös levyttävinä sooloartisteina: Irikseltä oli vuosina 1963-67 ilmestynyt ennen Kolmiapilan levytyksiä kuusi singleä ja Oili Vainiolta vuosina 1961-65 peräti 11 singleä. Kolmiapila levytti kaksi singleä. Näistä ensimmäinen "Muistot / Elosalamat" levytettiin syyskuussa 1967 ja julkaistiinkin pian sen jälkeen. Singlen a-puoliskon kappaleen oli säveltänyt Toivo Kärki ja sanoittanut Tuula Valkama. Singlen b-puolisko puolestaan oli Vilho Korpelan tekemä kappale, joka oli ensimmäisen kerran levytetty jo vuonna 1929 ja saanut lukuisia uusintaversioita mm. Olavi Virran ja Anja Piipposen tulkitsemina. Tämä valsseja sisältänyt single ei kuitenkaan saanut osakseen järin suurta huomiota. Toisen singlensä "Sinulle kuuluu lempeni / Missä nyt sä kuljet" Kolmiapila levytti tammikuun alussa 1968. Tällä kertaa ryhmä siirtyi valssien maailmasta tangojen pariin. Singlen a-puolisko oli käännös kappaleesta "Tuyo es mi amor", joka oli ehtinyt saada jo lukuisia suomenkielisiä versioita ennen Kolmiapilan levytystä. B-puolen kappale puolestaan oli Toivo Kärjen ja Tuula Valkaman yhteistyönä syntynyt kappale.


title: Sirkka Keiski

text: Kolmiapilan hajottua Keiski palasi soolouralle. Vuonna 1969 Keiski lähti New Joys -bändin kanssa yhteiskiertueelle ja saikin pian lehdistöltä lempinimen "Miss Soul". Keiskin soul-kaudella syntyi myös yksi single "Mä heräsin / Ei vieläkään". Säestäjänä toimi maineikas Soulset-yhtye.


title: Sirkka Keiski

text: Vuosikymmenen vaihteessa Sirkka Keiski jätti musiikkimaailman ja keskittyi opintoihin. Hän valmistui rakennuspiirtäjäksi ja myöhemmin vielä sisustusarkkitehdiksi. Vuonna 1998 Keiski väitteli taiteen tohtoriksi. Hänellä on ollut oma arkkitehtitoimisto Helsingissä.


title: Mahmoud Abdul-Rauf

text: Mahmoud Abdul-Rauf, vuoteen 1991 Chris Wayne Jackson (s. 9. maaliskuuta 1969) on yhdysvaltalainen koripalloilija. Hän teki nimenmuutoksen käännyttyään islaminuskoon.


title: Mahmoud Abdul-Rauf

text: Abdul-Rauf syntyi Gulfportissa, Mississippissä ja aloitti uransa Louisiana State Universityssä. Hänen huomattavaa menestystään ei estänyt Touretten oireyhtymä.


title: Mahmoud Abdul-Rauf

text: Abdul-Rauf herätti myös närää kieltäytymällä poliittista syistä seisomasta "The Star-Spangled Bannerin" aikana ennen peliä.


title: ISS-retkikuntien miehistöt

text: ISS-retkikuntien miehistöt ovat Kansainvälisellä avaruusasemalla (ISS) työskenteleviä tai työskennelleitä avaruuslentäjiä.


title: ISS-retkikuntien miehistöt

text: Retkikunnat laukaistaan asemalle ja palautetaan Maahan Sojuz-avaruusaluksissa, joihin mahtuu kolmen hengen miehistö. Noin vuodesta 2010 lähtien ISS:n vakituinen miehistö on ollut kuusi henkilöä. Koska Sojuz kuljettaa kerrallaan vain kolme henkeä vaihdetaan miehistö aina puolet kerrallaan. Kukin saapuva kolmikko aloittaa uuden Retkikunnan, johon jäljelle jäävä edellisen Retkikunnan kolmikko liittyy.


title: ISS-retkikuntien miehistöt

text: NASA kutsuu vaihtomiehistöä termillä "Expedition". Samaa termiä on käytetty muun muassa Maan napa-alueiden tutkimusmatkoista. Kustakin miehistöstä yksi on avaruusaseman komentaja (eli päällikkö), muiden roolit teknisiä tai tieteellisiä asiantuntijoita. Pääosa miehistöjen jäsenistä on eri avaruusjärjestöjen työntekijöitä, poikkeuksia ovat lähinnä Yhdysvaltain sotilaat, yritysten lähettämät asiantuntijat ja avaruusturistit.


title: ISS-retkikuntien miehistöt

text:
Saapuminen: Retkikunnasta 48.
Poistuminen: Maahan Sojuz MS-01 30. lokakuuta 2016 3:58 UTC


title: ISS-retkikuntien miehistöt

text:
Saapuminen: Maasta Sojuz MS-02 19 lokakuuta 2016 8:05 UTC
Poistuminen: Retkikuntaan 50.
Saapuminen: Retkikunnasta 49.


title: ISS-retkikuntien miehistöt

text: Poistuminen: Maahan Sojuz MS-02 10. huhtikuuta 2017 (suunniteltu).


title: ISS-retkikuntien miehistöt

text:
Saapuminen: Maasta Sojuz MS-03 17. marraskuuta 2016.
Poistuminen: Retkikuntaan 51.
Saapuminen: Retkikunnasta 50.
Poistuminen: Maahan Sojuz MS-03 2. kesäkuuta 2017.


title: ISS-retkikuntien miehistöt

text:
Saapuminen: Retkikunnasta 50.
Poistuminen: Retkikuntaan 52.


title: ISS-retkikuntien miehistöt

text:
Saapuminen: Maasta Sojuz MS-04 20. huhtikuuta 2017.
Poistuminen: Retkikuntaan 52.


title: ISS-retkikuntien miehistöt

text:
Saapuminen: Retkikunnasta 51.
Poistuminen: Maahan Sojuz MS-04 3. syyskuuta 2017.


title: ISS-retkikuntien miehistöt

text:
Saapuminen: Maasta Sojuz MS-05 28. heinäkuuta 2017
Poistuminen: Retkikuntaan 53.
Saapuminen: Retkikunnasta 52.
Poistuminen: Maahan Sojuz MS-05 14. joulukuuta 2017.


title: ISS-retkikuntien miehistöt

text:
Saapuminen: Maasta Sojuz MS-06 12. syyskuuta 2017.
Poistuminen: Retkikuntaan 54.
Saapuminen: Retkikunnasta 53.
Poistuminen: Maahan Sojuz MS-06 28. helmikuuta 2018


title: ISS-retkikuntien miehistöt

text:
Saapuminen: Maasta Sojuz MS-07 17. joulukuuta 2017.
Poistuminen: Retkikuntaan 55.
Saapuminen: Retkikunnasta 54.
Poistuminen: Maahan Sojuz MS-07 3. kesäkuuta 2018.


title: ISS-retkikuntien miehistöt

text:
Saapuminen: Maasta Sojuz MS-08 21. maaliskuuta 2018.
Poistuminen: Retkikuntaan 56.


title: ISS-retkikuntien miehistöt

text:
Saapuminen: Retkikunnasta 55.
Poistuminen: Maahan Sojuz MS-08 4. lokakuuta 2018.


title: ISS-retkikuntien miehistöt

text:
Saapuminen: Maasta Sojuz MS-09 6. kesäkuuta 2018.
Poistuminen: Retkikuntaan 57.


title: ISS-retkikuntien miehistöt

text:
Saapuminen: Retkikunnasta 56.
Poistuminen: Maahan Sojuz MS-09 13. joulukuuta 2018. Suunniteltu.


title: ISS-retkikuntien miehistöt

text:
Saapuminen: Maasta Sojuz MS-11 3. joulukuuta 2018.
Poistuminen: Maahan Sojuz MS-11 8. heinäkuuta 2019. (suunniteltu)


title: ISS-retkikuntien miehistöt

text:
Saapuminen: Maasta Sojuz MS-12 1. maaliskuuta 2018. (suunniteltu)
Poistuminen: Retkikuntaan 59. (suunniteltu)


title: ISS-retkikuntien miehistöt

text:
Saapuminen: Retkikunnasta 58. (Suunniteltu)
Poistuminen: Maahan Sojuz MS-12 22. lokakuuta 2018. (Suunniteltu)


title: ISS-retkikuntien miehistöt

text:
Saapuminen: Maasta Sojuz MS-13 heinäkuu 2018. (Suunniteltu)
Poistuminen: Retkikuntaan 60. (Suunniteltu)


title: Sirrit

text: Sirrit ("Calidris") ovat suku kurppien heimossa. Sirrit ovat kahlaajalintuja, jotka muuttavat usein suurina parvina etelään talveksi.


title: Sirrit

text: Sirrit etsivät herkällä nokallaan hyönteisiä ja nilviäisiä rantamudasta. Sirreihin kuuluu 24 lajia ja niillä kaikilla on kahlaajalinnuksi lyhyehkö nokka. Ne ovat nopeita ja taitavia lentäjiä.


title: Sirrit

text: Sirrit ovat yleensä hyvin maaston värisiä, jotta niitä ei erottaisi esimerkiksi hautomisaikaan pesältään. Sirrit pesivät maahan ja munia on yleensä neljä.


title: Koskenlaskijan morsian

text: Koskenlaskijan morsian tarkoittaa seuraavia asioita:


title: LaMarcus Aldridge

text: LaMarcus Nurae Aldridge (s. 19. heinäkuuta 1985 Dallas, Texas) on yhdysvaltalainen koripalloilija. Hän on edustanut vuodesta 2015 lähtien NBA-joukkue San Antonio Spursia.


title: LaMarcus Aldridge

text: Aldridge syntyi Texasin Dallasissa ja opiskeli Seagoville High Schoolissa sekä Texasin yliopistossa Austinissa. Hänen pituutensa on 2,11 metriä. Chicago Bulls varasi Aldridgen NBA:han numerolla kaksi ensimmäisellä kierroksella. Hän siirtyi kuitenkin jo varauspäivänään Portland Trail Blazersiin osana pelaajakauppaa, jossa Bulls sai vaihdossa Viktor Hrjapan ja Tyrus Thomasin.


title: LaMarcus Aldridge

text: Aldridge pelasi Trail Blazersissä yhdeksän kautta, kaudesta 2006–2007 kauteen 2014–2015. Heinäkuussa 2015 hän siirtyi vapaana pelaajana San Antonio Spursiin. Aldridge valittiin tulokaskaudellaan eseen, kaudella 2014–2015 sekä kausina 2010–2011 ja 2013–2014 NBA:n kolmostähdistöön. Hänet on myös valittu neljästi un, vuosina 2012–2015.


title: LaMarcus Aldridge

text: Aldridge joutui 31. maaliskuuta 2007 sairaalaan kärsittyään huimauksesta ja rytmihäiriöstä. Hänen vaivakseen todettiin 9. huhtikuuta Wolff–Parkinson–Whiten oireyhtymä, jonka johdosta hän ei voinut osallistua kauden jäljellä olleisiin kahdeksaan peliin.


title: Saara Soisalo

text: Saara Soisalo (s. 1965) on suomalainen laulaja. Uransa alkuaikoina Soisalo levytti pop-musiikkia, mutta on sittemmin siirtynyt jazzin pariin.


title: Saara Soisalo

text: Soisalo kertoo olleensa kiinnostunut musiikista jo kaksivuotiaasta lähtien. Kymmenvuotiaana hän oli esimerkiksi innostunut Tommy Dorseyn musiikista. Hän on käynyt myös pianotunneilla ja kokeillut kitaransoittoa. Viidenneltä koululuokalta lähtien hän oli Porvoossa musiikkiluokalla Yrjö Lehikoisen oppilaana. Hän harrasti myös kuorolaulua.


title: Saara Soisalo

text: Myöhempiä vaikutteiden antajia ovat olleet sellaiset artistit kuin Roberta Flack, Billie Holiday, Liza Minnelli, Nina Simone ja Abbey Lincoln. Viimeksimainitun hän on tavannutkin 1990-luvulla April Jazz -tapahtumassa.


title: Saara Soisalo

text: Soisalon levytysura käynnistyi vuonna 1984. Tuolloin hän lauloi Belaboris-yhtyeen nimissä julkaistun singlen ”Rakkauden jälkeen / Muut sen tietää”. Yhtyeeseen kuului myös sisko Minna Soisalo. Seuraavana vuonna Belaboriksen oli määrä tehdä yhteissingle Popedan laulusolistin Pate Mustajärven kanssa, mutta lopulta levytetty single ”Hei Paula / Mä lähden stadiin” ilmestyi Mustajärven ja Soisalon nimellä. Vuonna 1986 ilmestyi Saara-nimellä single ”Hiekkarantaa / Sympatiaa”, joka ei yltänyt kuitenkaan edellisten kaltaiseen menestykseen. Saman vuoden keväänä hän tapasi Mitja Tuuralan The Bullworkers -yhtyeestä ja pääsi yhtyeen laulusolistiksi. Yhtyeen kanssa on levytetty muun muassa kappale "Toiset meistä".


title: Saara Soisalo

text: Vuonna 1988 Soisalo levytti jazz-albumin yhdessä Pekka Toivanen Quartetin kanssa. "Pekka Toivanen Quartet Featuring Saara Soisalo" -albumi ilmestyi Kompass-levymerkin kautta.


title: Saara Soisalo

text: Vuonna 1996 Soisalo siirtyi Texicalli Recordsin artistiksi. Parin singlen jälkeen häneltä ilmestyi levymerkin kautta albumi "Onnellinen".


title: Saara Soisalo

text: Saara on toiminut myös toimittajana ja DJ:nä Groove FM:ssä vuosina 1999-2003. Lisäksi hän toimii DJ:nä myös Ravintola Rytmissä.


title: Kolmen valtakunnan rajapyykki

text: Kolmen valtakunnan rajapyykki (, , ) on Suomen, Ruotsin ja Norjan yhteinen betoninen rajapyykki Koltajärvessä. Se on samalla Ruotsin pohjoisin ja Manner-Suomen läntisin piste. Rajapyykkiin rajoittuvat Suomen puolelta Enontekiön, Ruotsista Kiirunan ja Norjasta Omasvuonon kunnat.


title: Kolmen valtakunnan rajapyykki

text: Rajapyykki on maailman pohjoisin kolmen valtion rajapiste. Suomen, Norjan ja Venäjän rajapiste Muotkavaaralla on noin 900 metriä etelämpänä.


title: Kolmen valtakunnan rajapyykki

text: Rajapiste on vanhalla Norjan ja Ruotsin rajalla, joka perustuu Strömstadin sopimukseen (1751). Kun Ruotsin ja Suomen raja määriteltiin Haminan rauhassa (1809) kulkevaksi ”Kilpisjärven ohi Norjaan” (), syntyi kolmen valtion rajapiste. Tornion rajanjärjestelysopimuksessa (1810) rajojen tulkittiin kohtaavan Kuokimmuodkassa rajapyykillä 294. Rajankäynnissä 1887 kuitenkin todettiin Ruotsin ja Suomen rajan kulkevan noin 150 metriä lännempänä Rajajoki-purossa.


title: Kolmen valtakunnan rajapyykki

text: Suomen ja Norjan rajankäynnissä vuonna 1897 määritettiin rajojen tarkka yhtymäkohta, ja todettiin sen osuvan Koltajärveen rajapyykin 294 länsipuolelle. Järveen rakennettiin kivinen tekosaari ja sille 2,5 metriä korkea rajamerkki. Ruotsin edustajaa ei ollut läsnä. Vuonna 1901 pidettyyn yhteiseen katselmukseen osallistui myös Ruotsin edustaja ja rajamerkki hyväksyttiin.


title: Kolmen valtakunnan rajapyykki

text: Nykyinen rajamerkki on rakennettu vuonna 1926. Se rakennettiin, koska kevätjäät olivat turmelleet alkuperäistä rajamerkkiä useaan kertaan. Uusi rajamerkki on betonista tehty katkaistu kartio, jonka päällä olevaan sydänkiveen on merkitty keskeiset vuosiluvut 1897, 1901 ja 1926. Pyykin yläosa on rajamerkkiohjeiden mukaisesti maalattu keltaiseksi.


title: Kolmen valtakunnan rajapyykki

text: Rajapyykki on kauniilla seudulla, missä lehtimetsä peittää tunturien rinteitä.


title: Kolmen valtakunnan rajapyykki

text: Ruotsin kruununprinsessa Victoria kävi rajapyykillä keväällä 2005 vihkimässä käyttöön nimeään kantavan moottorikelkkareitin. Rajapyykki sijaitsee Mallan luonnonpuiston alueella ja sinne pääsee moottoriveneellä Kilpisjärveä pitkin tai kävelemällä runsaan kymmenen kilometrin matkan luonnonpuiston halki. Luonnonpuistossa ei saa poiketa merkityltä reitiltä.


title: Kolmen valtakunnan rajapyykki

text: Rajapyykin läheisyydessä sijaitsee myös vuonna 1993 Kalottireitin avaamisen kunniaksi pystytetty muistomerkki. Siihen on kaiverrettu tilaisuudessa olleiden Suomen, Ruotsin ja Norjan valtionpäämiesten ja heidän puolisoidensa nimikirjoitukset.


title: Kolmen valtakunnan rajapyykki

text: Rajapyykin saa vapaasti kiertää (mikäli mukana ei ole tullattavia tavaroita), sillä kaikki kolme rajaa ovat Schengen-alueen sisärajoja. Pohjoismaiden kansalaisilla ei tarvitse olla mukana edes passia.


title: Feuillanttien klubi

text: Feuillanttien klubi (, virallinen nimi Amis de la Constitution, ”Perustuslain ystävät”) oli Pariisissa Ranskan vallankumouksen aikana vuosina 1791–1792 toiminut perustuslaillisen monarkian kannattajien poliittinen keskustelukerho. Nimitys johtui klubin kokoontumispaikasta, vanhan sisteriläisjärjestön feuillanttien ("Feuillants") luostarista kaupungin keskustassa, lähellä Tuileries’n palatsia.


title: Feuillanttien klubi

text: Feuillanttien klubi kannatti perustuslaillista monarkiaa aikana, jolloin kuninkaanvallan kumoaminen oli saamassa kannatusta Ludvig XVI:n epäonnisen pakomatkan ja kiinnijäämisen jälkeen kesäkuussa 1791. Uusi klubi syntyi, kun siihen asti maltillisen jakobiiniklubin piirissä nousi radikalisoitumisen mukana esille niitä, jotka halusivat jatkaa entistä valtiomuotoa uuden perustuslain alaisuudessa. Erosta tuli julkinen, kun perustuslaillisen monarkian kannattajat julkaisivat asiaansa perustelevan lehtisen 16. heinäkuuta 1791.


title: Feuillanttien klubi

text: Uuden klubin jäseniksi tuli 264 entistä jakobiinia. Sen alkuperäinen tarkoitus oli tasapainottaa radikaalien jakobiinien aina vain painavampaa vaikutusvaltaa. Ensimmäiset istunnot pidettiin Palais-Royalissa ja sitten rue Saint-Honorélla sijainneessa luostarissa.


title: Feuillanttien klubi

text: Feuillants-klubin johtajana toimi Antoine Barnave, joka oli kansalliskokouksen määräämänä ollut hakemassa kuninkaallista perhettä takaisin Varennesista. Jäsenistöön kuului poliitikkoja, tiedemiehiä ja korkeita upseereita, mm. matemaatikko, tähtitieteilijä ja useita tieteellisiä teoksia julkaissut Jean Sylvain Bailly sekä Yhdysvaltain vallankumouksessa mainetta saanut markiisi La Fayette. Muita olivat Alexandre Théodore Victor Lameth, Emmanuel Joseph Sieyès, Louis Ramond de Carbonnières, Vincent-Marie Viénot de Vaublanc, Bernard Germain de Lacépède, Bernard Journu-Auber, Hugues-Bernard Maret ja sallivuutta puolustanut protestanttinen pastori Paul-Henri Marron.


title: Feuillanttien klubi

text: Klubi menetti vaikutusmahdollisuutensa, kun Ranskan lakiasäätävä kansalliskokous hajotettiin 21. syyskuuta 1792. Saman vuoden maaliskuussa girondistit olivat sulkeneet feuillantit Ranskan hallituksen ulkopuolelle kostoksi siitä, että he olivat vastustaneet sotaa Itävallan kanssa. Monarkian kaaduttua 10. elokuuta klubin jäsenet joutuivat maalitauluiksi. Laadittiin 841 nimen luettelo ja klubin jäseniä pidätettiin ja syytettiin maanpetoksesta. Monia teloitettiin myöhemmin niin sanottuna terrorin aikana vuosina 1793–1794.


title: Feuillanttien klubi

text: Feuillantti-nimeä käytettiin vielä jonkin aikaa loukkauksena, joka tarkoitti samaa kuin ”maltillinen”, ”kuninkaanvallan kannattaja” ja ”aristokraatti”.


title: Johanna Siekkinen

text: Johanna Siekkinen (s. 12. lokakuuta 1976) on suomalainen iskelmälaulaja. Hän nousi julkisuuteen vuonna 1995, jolloin julkaistiin hänen ensialbuminsa "Johanna", joka oli levytetty Hannele Laurilan johtamalle Unirecords-levymerkille. Levy-yhtiö Unirecords sai näihin aikoihin runsaasti negatiivista julkisuutta oikeudenkäynnistään Laura Voutilaisen kanssa ja julkisuudessa levy-yhtiön muutkin artistit sotkettiin mukaan jupakkaan. Siekkisen albumin kappaletta "Kesäyö" väitettiin plagiaatiksi Vaya Con Diosin hitistä "Neh na na" ja "Anteeksi"-kappaletta puolestaan Madonnan hitin "La Isla Bonita" kopioksi. Levy-yhtiö vetikin sitten albumin kokonaan pois myynnistä. Nykyisin "Anteeksi"-kappaleen säveltäjiksi onkin merkitty Ciccone-Gaitsch-Leonard.


title: Johanna Siekkinen

text: Vuonna 1996 kakkosalbumi "Tahdon" sitä vastoin menestyi edellistä paremmin. Nimikappale soi MTV3:n "Kesähäät"-ohjelman tunnuskappaleena. Vuonna 1998 artistille myönnettiin kultalevy albumin myyntilukujen ollessa 30 000 kappaleen tienoilla.


title: Johanna Siekkinen

text: Vuonna 1998 ilmestyneellä kolmannella ja toistaiseksi viimeisimmällä albumillaan Johanna Siekkinen toimi myös sanoittajana. "Kuka kuivaa kyyneleet" sai esimerkiksi paikallisradiotoimittajilta hyvää palautetta, mutta kaupallisesti se ei yltänyt edeltäjänsä tasolle. Vuonna 2002 Siekkinen tosin osallistui Suomen euroviisukarsintoihin kappaleella "Who Cares About A Broken Heart". Kappale sijoittui karsinnoissa viidenneksi. Sen suomenkielinen levytysversio "Tää sydän särkyy kerran vaan" sai jälleen paikallisradiotoimittajien suosion nousten paikallisradiokanavien soittolistan kärkikymmenikköön.


title: Johanna Siekkinen

text: Siekkinen muutti 2000-luvun puolivälissä ulkomaille asuen ensin Nigeriassa ja sitten Alankomaissa. Nykyisin Siekkinen esittää taiteilijanimellä Johanna dance- ja klubimusiikkia.http://www.officialjohanna.com/international/


title: Göta Blomberg

text: Göta Gunvor Blomberg, o.s. Grönholm (2. helmikuuta 1915 Helsinki – 11. syyskuuta 1991 Helsinki) oli suomalainen oopperalaulaja, äänialaltaan mezzosopraano. Hänen ensimmäinen opettajansa oli Ester Ingman ja myöhemmin Aune Antti. Myöhemmin hän jatkoi lauluopintoja useaan otteeseen Ruotsissa (1953–1960) ja Wienissä (1956–1960). Blomberg on konsertoinut paitsi Suomessa myös Ruotsissa, Itävallassa, Saksassa, Englannissa ja Yhdysvalloissa (muun muassa Jean Sibeliuksen 100-vuotisjuhlakonsertti Washingtonissa 1965). Vuonna 1961 hän lauloi Suomen Kansallisoopperassa "Kundryn" osan Richard Wagnerin Parsifalissa. Hänet muistetaan lämpimän, metallikkaan ja laaja-alaisen äänensä ja dramaattisen esitystapansa ansiosta. Erityisesti hän ansioitui Sibeliuksen, Toivo Kuulan ja Yrjö Kilpisen laulujen tulkitsijana. Näitä hän on myös levyttänyt.


title: Göta Blomberg

text: Hänet palkittiin Pro Finlandia -mitalilla vuonna 1966.


title: Chris Thorpe

text: Chris Thorpe (s. 29. lokakuuta 1970) on entinen yhdysvaltalainen ohjaskelkkailija. Hän kilpaili vuosina 1989–2002 ja osallistui urallaan kolmiin talviolympialaisiin, joissa hän voitti kaksi mitalia miesten parikilpailussa.


title: Chris Thorpe

text: Thorpe voitti myös kaksi hopeamitalia ohjaskelkkailun maailmanmestaruuskilpailuissa vuosina 1995 ja 1996.


title: Chris Thorpe

text: Hän lopetti uransa vuoden 2002 talviolympialaisten jälkeen ja toimii nykyään motivaattoripuhujana.


title: Alaskanpiiskujänis

text: Alaskanpiiskujänis eli alaskanpika eli kauluspika ("Ochotona collaris") on pieni harmaa jäniseläin, joka kuuluu piiskujänisten heimoon. Alaskanpiiskujänis elää luonnonvaraisena Alaskassa ja Luoteis-Kanadassa, jossa on talvella yli 25 °C ja kesäisin alle 20 °C lämmintä. Alaskanpiiskujäniksen pituus vaihtelee 180 millimetristä 200 millimetriin, ja se painaa 117 grammasta 145 grammaan.


title: Alaskanpiiskujänis

text:
Alaskanpiiskujänikset ovat äänekkäitä eläimiä, jotka keskustelevat toisilleen kovaan ääneen lyhyillä, mutta terävillä äänillä. Nämä äänet ovat usein varoitusääniä tai seurustelemiseen liittyviä ääniä.
Alaskanpiiskujäniksen kuulo- ja näköaisti ovat herkkiä ja ne ovat myös ketteriä liikkumaan puissa. Alaskanpiiskujänikset tarvitsevat suojautuakseen kivisen alueen, jolta löytyy piilopaikkoja ja syödäkseen ne tarvitsevat lähialueelle niityn tai jonkun muun kasvillisuusalueen. Alaskanpiiskujänikset on kasvinsyöjä, ja suuri osa sen ravinnosta koostuu ruohosta. Vaikka talvi on ankara, alaskanpiiskujänis ei talvehdi. Kesäisin se pinoaa heinää koloonsa talven varalle.


title: Alaskanpiiskujänis

text: Alaskanpiiskujänikset ovat luultavasti yksiavioisia eli ne parittelevat saman kumppanin kanssa läpi elämänsä. Ne synnyttävät 2-6 poikasta, joskin keskiarvo on kahdesta kolmeen kerralla. Poikaset ovat pesässään noin 30 päivää ja ne syntyvät sokeina ja lähes karvattomina. Nuoret poikaset ovat aikuisen kokoisia 40-50 päivän päästä, ja naaraat ovat sukukypsiä vuoden päästä syntymästä.


title: Ångermanjoki

text: Ångermanjoki () on joki Pohjois-Ruotsissa. Joella on pituutta 460 kilometriä. Ångermanjoki alkaa "Ranserelva"-nimisenä Norjan puolelta ja laskee Kramforsin luona Selkämereen. Tärkeimmät sivujoet ovat Vojmån, Fjällsjöälven ja Faxälven. Ångermanjoki on purjehduskelpoinen Sollefteåhon asti.


title: Ångermanjoki

text: Joessa on suuria vesivoimaloita, muun muassa Kilforsen. Kaikkiaan Ångermanjoessa on 15 voimalaitosta ja joen valuma-alueella yhteensä 50 voimalaa. Ångermanjoen voimalat tuottavat sähköä yhteensä 1 248 megawatin (MW) teholla, mikä tekee vuodessa 6 006 gigawattituntia (GWh) energiaa. Koko valuma-alueen voimalat tuottavat yhteensä 2 633 MW ja 11 792 GWh.


title: Lykätty tarpeen tyydytys

text: Lykätty tarpeen tyydytys on tilanne, jolloin on kestettävä väliaikainen epämukavuus. Tutkimuksissa on havaittu, että lapsilla, jotka kykenevät sietämään väliaikaisen epämukavuuden, on aikuisena parempi itsekuri, mikä auttaa menestymään opiskelussa ja työelämässä.


title: Ryttylän rautatieasema

text: Ryttylän rautatieasema () on rautatieliikennepaikka Ryttylän taajamassa Hausjärven kunnassa. Liikennepaikalla on kaksi laituriraidetta sekä pistoraide.


title: Ryttylän rautatieasema

text: Asemalla pysähtyvät pääkaupunkiseudun lähiliikenteen Tampereelle jatkavat vuorot. Lisäksi matkustajia palvelee arkiaamuisin taajamajuna Hämeenlinnasta Riihimäelle ja vastaavina iltapäivinä vuoro Riihimäeltä Hämeenlinnaan. Pysähdyksiä on arkisin kahdeksan kappaletta suuntaansa. Helsinkiin liikennöidään raiteelta 1 ja Tampereelle raiteelta 2.


title: Ryttylän rautatieasema

text: Vuonna 1861 tehtiin päätös Ryttylän pysäkin rakentamisesta. Pysäkin perustukset rakennettiin vuonna 1863, ja eräs vanha rakennus siirrettiin paikalle asemaksi. Tämä kyseinen asema on myöhemmin purettu. Nykyinen asemarakennus on ilmeisesti Knut Nylanderin suunnittelema rakennus. Rakennuksen piirustukset vahvistettiin senaatissa 3.5.1876 ja se toimi alkuaan asuinrakennuksena. Entinen asemarakennus on nykyisin yksityisasuntona.


title: Patric Leitner

text: Patric-Fritz Leitner (s. 23. helmikuuta 1977) on saksalainen ohjaskelkkailija. Hän aloitti uransa vuonna 1998 ja kilpailee yhdessä Alexander Reschin kanssa. Pari voitti kultaa vuoden 2002 talviolympialaisissa Salt Lake Cityssä. Vuoden 2006 talviolympialaisissa Torinossa pari sijoittui kuudenneksi ja neljä vuotta myöhemmin Vancouverissa pronssille.


title: Patric Leitner

text: Lisäksi he ovat voittaneet useita mitaleja ohjaskelkkailun maailmanmestaruuskilpailuissa.


title: Witold Kiełtyka

text: Witold "Vitek" Kiełtyka (24. tammikuuta 1984 – 2. marraskuuta 2007) oli puolalainen death metal -muusikko. Hän toimi Decapitated-yhtyeen rumpalina vuodesta 1996.


title: Witold Kiełtyka

text: 29. lokakuuta 2007 Decapitatedin keikkabussi joutui vakavaan liikenneonnettomuuteen Homelissa, Valko-Venäjällä. Sen vokalisti Covan sekä Vitek saivat vakavia päähän kohdistuneita vaurioita, ja heidät kuljetettiin 550 km:n päähän Moskovaan ensiapuun, mutta Vitek menehtyi saamiinsa vammoihin venäläisessä sairaalassa 2. marraskuuta 2007.


title: Witold Kiełtyka

text: Kiełtykan veli Wacław on Decapitatedin kitaristi.


title: Witold Kiełtyka

text:
Decapitated
Panzer X


title: Paholaisen masurkka

text: 20 suosikkia – Paholaisen masurkka on Remu Aaltosen kokoelma-albumi vuodelta 1995. Levy on osa "20 suosikkia" -kokoelmalevysarjaa.


title: Sal Mineo

text: Salvatore "Sal" Mineo, Jr. (10. tammikuuta 1939 – 12. helmikuuta 1976) oli yhdysvaltalainen näyttelijä. Hänen tunnetuimpien elokuviensa joukkoon lukeutuu "Nuori kapinallinen" (1955), jossa esiintyminen toi hänelle Oscar-ehdokkuuden.


title: Sal Mineo

text: Mineo palkittiin vuonna 1961 parhaan miessivuosan esittäjän Golden Globella. Hän esitti viimeisen elokuvaroolinsa vuonna 1971.


title: Sal Mineo

text: Mineolla oli biseksuaalinen identiteetti. Hän kuoli puukoniskuun vain 37 vuoden ikäisenä; teosta tuomittiin elinkautiseen Lionel Ray Williams.


title: Cover Parade

text: Cover Parade on MUCC-yhtyeen julkaisema coveralbumi. Cover Parade -levy koostuu muiden japanilaisten artistien ja yhtyeiden aikaisemmin esittämistä kappaleista (lukuun ottamatta kappaletta Kokonoka).


title: Cover Parade

text: Albumia ei myyty kaupassa, vaan sen miniversion (sisältää 6 kappaletta) saivat yhtyeen 06.06.2006 Tokiossa pidetystä konsertista ne, jotka pystyivät todistamaan että olivat ostaneet aikaisemmin samana vuonna julkaistut Gerbera- ja Ryuusei-singlet sekä 6-albumin. Ne jotka todistivat omistavansa nuo kaksi singleä, albumin, sekä lisäksi vuonna 2005 järjestetyssä konsertissa jaetun DVD:n, saivat Cover Parade -albumin täysversion, sisältäen 12 kappaletta. Suluissa alkuperäisten esittäjien nimet.LA VIE EN ROSE -kappaleessa esiintyvä Kyō on D'ERLANGER-yhtyeestä. Hän ei siis ole Dir en greyn vokalisti Kyō.


title: 15 cm sIG 33

text: 15 cm sIG 33 ("15 cm schweres Infanterie Geschütz 33") oli saksalainen vuonna 1936 käyttöönotettu 150 mm haupitsi, joka oli yleisesti Saksan jalkaväen tulitukiaseena toisessa maailmansodassa.


title: 15 cm sIG 33

text: Tykistä tehtiin myös telatykkiversio, joka yhdisti aseen tulivoiman ja liikkuvuuden. Tällöin se sopi myös panssarijoukkojen ja mobilisoidun jalkaväen tukiaseeksi. Alun perin se asennettiin vanhentuneen Panzer I -panssarivaunun alustan päälle ja tykin miehistö suojattiin kevyellä sivu- ja etupanssaroinnilla. Versio osoittautui kuitenkin huonon tasapainon vuoksi vaaralliseksi, koska tykin valtava rekyyli saattoi kaataa vaunun. Viimeinen sIG 33 Pz Ib poistettiin käytöstä itärintamalla 1943.


title: 15 cm sIG 33

text: Seuraavien mallien alustoina käytettiin raskaampia panssarivaunuja Panzer II ja Panzer 38(t) ja lopulta myös Panzer III -vaunuja, kun ne poistettiin rintamakäytöstä.


title: 15 cm sIG 33

text: Brummbär, Panzer IV -alustalle asennettu rynnäkkötykki kantoi tykin varioitua versiota 15cm Sturmhaubitze (StuH) 43.


title: Ensio Music

text: Ensio Music on vuonna 1980 perustettu turkulainen levy-yhtiö, joka on julkaissut musiikkia niin nimellä "Ensio Music" kuin "Selecta". Yritys määrittelee itsensä perinteikkääksi kevyen musiikin kustantajaksi. Yhtiön julkaisutoiminta kuitenkin käynnistyi vuonna 1980 punk-kokoelmalla "Vaahtopäät", jolla esiintyi uuden aallon piiriin enemmän tai vähemmän kiinteästi liittyviä yhtyeitä, kuten , Korroosio, SIG ja Popeda. Kokoelma sai seuraavana vuonna myös jatko-osan "Vaahtopäät II". Esimerkiksi Soundin mainoksissaan yhtiö mainosti itseään rock-levymerkkinä. 80-luvun edetessä julkaisulinja painottui kuitenkin entistä vahvemmin iskelmän puolelle.


title: Ensio Music

text: Yhtiön ensimmäinen kaupallinen menestys oli Tuula Amberlan albumi "Lulu", jota myytiin platinalevyrajan ylittäen runsaat 52 000 kappaletta. Suurimmat menestykset syntyivät kuitenkin 1980- ja 1990-lukujen vaihteen tietämillä. Esimerkiksi Selectalle levyttänyt Rainer Friman sai kahdeksasta Ensio Musicin kustantamasta albumista ja kokoelmasta kultalevyn sekä viisi platinalevyä. Anna Hanskille kultalevyjä kertyi vuosina 1989-93 viisi, joista kolme myi myös platinaa ja yksi tuplaplatinaa.


title: Ensio Music

text: Ensio Musicin muista artisteista platinalevyrajan on ylittänyt lisäksi Vilperin Perikunta albumillaan "Vilperin Perikunta" (1992) ja Merja Raski nimeään kantaneella albumillaan (1993). Lisäksi ainakin kokoelmat "Hittitusina" ja "Hittitusina 2+3" ovat ylittäneet kultalevyrajan.


title: Ensio Music

text: Eräänlainen legenda on myös Ensio Musicin lanseeraama Janos Valmunen jonka Bussipysäkillä-kappale on valittu useaan kertaan Suomen huonoimmaksi lauluksi.


title: Ensio Music

text: 1990-luvun alussa tapahtuneen omistajan Rauno Lepistön kuoleman ja siitä seuranneiden omistajamuutosten myötä Ensio Musicin julkaisuvauhti hiipui ja suuri osa sen valovoimaisista artisteista vaihtoi levy-yhtiötä. Yhtiö harjoittaa kuitenkin edelleen julkaisutoimintaa, vaikkei olekaan julkaisuissaan yltänyt samanlaiseen menestykseen kuin 1980- ja 1990-lukujen taitteessa. 2000-luvulla yhtiön mainetta on varjostanut mm. oikeudenkäynti Tuomo Hämäläisen kanssa, josta Ensio Music määrättiin myös vahingonkorvauksiin.


title: Ensio Music

text: 2000-luvulla Ensio Music on julkaissut mm. uusintapainoksia menneiden vuosien levyistään: mm. Janos Valmusen Bussipysäkillä julkaistiin uudelleen vuoden 2008 lopulla ja Arto Nuotiolta ilmestyi kokoelmalevy vuonna 2010.


title: Ensio Music

text: Uutta musiikkia 2000-luvulla ovat levyttäneet mm. Tanssiorkesteri Sunset, Bohemio Latino, Pepe Le Moko, AP Karvonen ja Antti Kuosmanen


title: Pat Boone

text: Charles Eugene Patrick "Pat" Boone (s. 1. kesäkuuta 1934) on yhdysvaltalainen laulaja ja näyttelijä. Hän tuli 1950-luvun lopun rock and roll -vallankumouksen aikana tunnetuksi kristinuskoon ja amerikkalaisiin perhearvoihin tukeutuvana ”puhtoisena” laulajana, joka teinien vanhempienkin oli helppo hyväksyä.


title: Pat Boone

text: Boone syntyi Jacksonvillessä, Floridassa, kasvoi Nashvillessä ja opiskeli David Lipscomb Collegessa. Hän aloitti levytysuransa Republic Recordsille vuonna 1954 ja nousi vuonna 1955 suureen suosioon coverversiollaan Fats Dominon laulusta "Ain't That a Shame".


title: Pat Boone

text: Boonen myöhempien hittien joukkoon lukeutuvat "Tutti Frutti", "Long Tall Sally", "At My Front Door (Crazy Little Mama)", "I Almost Lost My Mind", "Chains of Love", "Two Little Kisses", "There's a Moon Out Tonight", "Love Letters in the Sand", "April Love", "Friendly Persuasion (Thee I Love)" ja "Don't Forbid Me".


title: Pat Boone

text: Boonella on ollut rooleja muiden muassa elokuvissa "Rakkautta huhtikuussa" (1957), "Kevättä ilmassa" (1962), "Punainen kitara" (1962) ja "Risti ja linkkuveitsi" (1970).


title: Pat Boone

text: Boone on vieraillut Suomessa konsertoimassa ainakin kerran 1970-luvun lopulla Helsingin Messukeskuksessa, jossa hänen vaimonsakin oli mukana esiintymässä. Hän on myös julkaissut lukemattoman määrän äänilevyjä. Hänellä on neljä tytärtä, jotka ovat myös tehneet ainakin yhden äänitteen yhdessä.


title: Pat Boone

text: Yksi Pat Boonen lapsista on muusikko Debby Boone.


title: Pat Boone

text: Boonella on tähti Hollywood Walk of Famella.


title: Pat Boone

text: Boone on Yhdysvaltain republikaanisen puolueen jäsen. Hän kannatti Ronald Reagania jo 1960-luvulla ja Donald Trumpia vuoden 2016 presidentinvaaleissa.


title: Ratkaisun hetket

text: Ratkaisun hetket () on yhdysvaltalainen, vuonna 1996 ensi-iltansa saanut toimintaelokuva. Elokuvan on ohjannut Stuart Baird ja käsikirjoittanut Jim Thomas yhdessä John Thomasin kanssa. Pääosassa esiintyvät Kurt Russell, ja Halle Berry. Myös Steven Seagal esiintyy elokuvassa mutta hänen esittämänsä hahmo, everstiluutnantti Austin Travis kuolee heti elokuvan alussa.


title: Ratkaisun hetket

text: Terroristit kaappaavat 747-lentokoneen, jossa on 400 matkustajaa. Kansainvälisen terrorismin asiantuntija David Grant (Kurt Russell) uskoo, että kaapparit aikovat räjäyttää hermokaasupommin Washingtonin yläpuolella. Uhreja tulisi miljoonittain. Kommandot lähetetään kaappaamaan kone takaisin terroristeilta.


title: Earl Holliman

text: Earl Holliman (s. 11. syyskuuta 1928) on yhdysvaltalainen näyttelijä. Hän voitti parhaan miessivuosan esittäjän Golden Globen roolistaan elokuvassa "Sateentekijä" (1956). Hänellä on tähti Hollywood Walk of Famella.


title: Fuzz

text: Fuzz () on MUCCun kahdeksastoista single.


title: Fuzz

text: Single julkaistiin kahtena versiona, joista toinen sisältää "Beyond 10th anniversary the brilliant" -dvd:n. Kappalelista on molemmissa painoksissa sama. Single sisältää myös kappaleen "Chain Ring", jonka yhtye kirjoitti "Zombie Loan" -animen loppumusiikiksi, sekä livenauhoituksen kappaleesta "Mae e".


title: Luettelo MTV Europe Music Awardsin voittajista

text: Tämä on luettelo MTV Europe Music Awardsin voittajista. MTV Europe Music Awardit ovat musiikkikanava MTV Europen jakamia musiikkipalkintoja.


title: Soma (yhtye)

text: Soma on vuonna 1999 perustettu helsinkiläinen popyhtye, joka on julkaissut neljä pitkäsoittolevyä.


title: Soma (yhtye)

text: Yhtyeen levytysura käynnistyi vuonna 2002, jolloin se pääsi Johanna Kustannukselle levyttämään ensisinglensä, jolla olivat kappaleet ”Kuvitellaan taruolento”, ”Sotahullu” ja ”Olen nähnyt taas niitä unia”. Singlen tuotannosta vastasivat yhtyeen laulaja-lauluntekijä Vesa Aleksi sekä Pekka Aarnio.


title: Soma (yhtye)

text: Vuonna 2003 Soma solmi levytyssopimuksen Universal Musicin kanssa. Samana vuonna yhtyeen kappale ”Vaiheita” tuli laajemmalle yleisölle tutuksi elokuvan "Hymypoika" yhteydessä ja kappale julkaistiin myös elokuvan soundtrackilla lokakuussa 2003. Marraskuun lopulla kappale julkaisiin myös kahden kappaleen singlelevyllä toisen kappaleen ollessa ”Et saisi tietää”.


title: Soma (yhtye)

text: Alkuvuodesta 2004 yhtyeeltä ilmestyi promosingle ”Niin kuin minä” tarjoten radioille maistiaisia samaisen vuoden toukokuussa julkaistulta debyyttialbumilta "Hetket ennen minua".


title: Soma (yhtye)

text: Esikoislevy jäi sangen vähälle huomiolle ja seuraavana vuonna Soman levyjen julkaisukanavaksi muuttuikin yhtyeen oma levymerkki Musik! Finnland. Uuden levymerkin kautta ilmestyi kesällä 2005 single, jolla olivat kappaleet ”Viimeinen surmanajaja” ja ”Puhu kanssani nyt”. Tammikuussa 2006 puolestaan ilmestyi yhtyeen kakkosalbumi "Päiväni jumalana", joka osoittautui arvostelumenestykseksi ja valittiin YleX-radiokanavalla viikon levyksi.


title: Soma (yhtye)

text: Kappale ”Ei ole kysymyksiä” soi vuonna 2005 "Tyttö sinä olet tähti" -elokuvassa ja on mukana sen soundtrakilla. ”Vaeltajasydän” on vuoden 2007 lopulla ensi-iltansa saaneessa elokuvassa "Sooloilua" ja sen soundtrackilla.


title: Soma (yhtye)

text: Huhtikuussa 2008 yhtye julkaisi kolmannen albuminsa Rakkaus on jättänyt Maan tamperelaisen levy-yhtiön Rocket Records kautta.


title: Soma (yhtye)

text: Soman kokoonpano muodostuu Vesa Aleksin ympärille; kitaristina on ollut jo pidempään Pauli Saarikivi ja basistina Henrik Domingo. Rumpalina vaihtelevat Olavi Uusivirta ja Heikki Paasonen.


title: Mike Porcaro

text: Michael Joseph ”Mike” Porcaro (29. toukokuuta 1955 – 15. maaliskuuta 2015 Los Angeles, Kalifornia) oli yhdysvaltalainen basisti. Hän soitti Totossa 1980-luvulta, jolloin hän korvasi David Hungaten.


title: Mike Porcaro

text: Porcaro soitti selloa Toton kappaleessa ”Good for You” albumilla "Toto IV" (1982). Hän oli Jeff ja Steve Porcaron veli sekä jazzmuusikko Joe Porcaron poika.


title: Mike Porcaro

text: Porcaro lopetti Totossa soittamisen 2007 sairastuttuaan ALS-tautiin. Hän kuoli kotonaan Los Angelesissa 15. maaliskuuta 2015.


title: Andrei Gavrilov

text: Andrei Vladimirovitš Gavrilov (; s. 21. syyskuuta 1955) on venäläinen pianisti. Hän opiskeli mm. Lev Naumovin johdolla ja voitti vuonna 1974 Kansainvälisen Tšaikovski-kilpailun.


title: Andrei Gavrilov

text: Gavrilov asuu Sveitsissä. Hänet tunnetaan esimerkiksi Franz Lisztin Niccolò Paganinin musiikkiin pohjautuvan "La Campanellan" tulkinnasta, mutta myös muiden säveltäjien, kuten Sergei Prokofjevin, Mili Balakirevin ja Johann Sebastian Bachin levytyksistä.


title: Intianvaris

text: Intianvaris ("Corvus splendens") on Intiasta länteen päin levittäytyvä varis.


title: Intianvaris

text: Linnun pituus on 41-43 cm, siipien kärkiväli 76-85 cm ja paino 245-362 g. Kooltaan se on variksen ja naakan väliltä. Höyhenpuku on kaksivärinen: naama, otsa, kurkku, pyrstö, selkä ja siivet ovat mustat, muut osat harmaita. Otsa on korkea ja nokka jykevä, pyrstö ja koivet pitkät. Sukupuolet ovat samanvärisiä.


title: Intianvaris

text: Eteläaasialainen laji. Peräisin se on Intian niemimaalta, mutta on ihmisen mukana levinnyt Kaakkois-Aasiaan ja Pakistaniin sekä paikoitellen Arabian niemimaalle, Lähi-itään, Egyptiin ja Afrikan itärannikolle. Se on paikoin hyvin yleinen ja sen kanta on elinvoimainen. Se on paikkalintu, eikä sitä ole tavattu Suomessa.


title: Intianvaris

text: Laji on variksista parhaiten sopeutunut lähes täysin ihmisen seuralaiseksi. Se elää kylissä ja kaupungeissa ja asettuu sinne, missä keittotulen savu nousee. Se yöpyy parvina puissa, joten puuttomilta alueilta se puuttuu tai on vähälukuinen.


title: Intianvaris

text: Pesä sijaitsee usein puun latvassa muutaman metrin korkeudella. Intiassa laji pesii suurkaupunkien katujen varsilla rakennuksissa, valaisin- ja sähköpylväissä, nostokurjissa jne. Löyhä pesä on rakennettu risuista, muovista, kaapelinpätkistä, naruista yms. Molemmat puolisot keräävät rakennusaineita mutta vain naaras rakentaa. Naaras munii 2-6, tavallisesti 3-5 munaa. Haudonta-aika on 16-17 päivää. Molemmat puolisot hautovat, naaras pääosan. Poikasia hoitavat kummatkin emot, ja ne ovat lentokykyisiä 3-4 viikon ikäisinä. Variskäki ("Eudynamys scolopaceus") loisii yleisesti intianvariksen pesissä ja varisemot hoitavat käenpoikaa samoin kuin omia poikasiaan.


title: Intianvaris

text: Kaikkiruokainen. Se on varsin riippuvainen jätteistä, kalanperkeistä, ruuantähteistä, raadoista ynnä muusta ihmisen ylijäämästä. Syö myös hyönteisiä ja muita pikkueläimiä sekä viljaa.


title: Navagat

text: Navagat ("Eleginus") on turskien heimoon (Gadidae) kuuluva pohjoisten vesien turskakalasuku. Siihen kuuluvat eurooppalainen navaga ("Eleginus nawaga") ja Tyynenmeren keltanavaga ("Eleginus gracilis"), jotka ovat keskenään hyvin läheisiä sukulaisia.


title: Navagat

text:
Navaga elää Euroopan arktisten rannikoiden rantavesissä Kuolan rannikolta ja Vienanmereltä Karanmeren Obinlahdelle. Keltanavaga puolestaan elää Tyynenmeren pohjoisosissa Korean vesiltä Alaskan Sitkaan sekä Beringinsalmen pohjoispuolella Tšuktšimeressä ja Beaufortinmeressä.
Molemmat navagalajit esiintyvät rannikon ja jään tuntumassa. Talvisajan ne viettävät rantavesissä, jossa kutu tapahtuu. Niitä tavataan jokisuissa ja se nousevat jokiin myös täysin makeaan veteen. Kesällä ne siirtyvät avoveteen. Ne syövät äyriäisiä ja pohjaeläimiä, joskus pieniä kaloja. Aikuiset yksilöt ovat 25-35 cm:n mittaisia, Vienanmeressä 15-25 cm.


title: Navagat

text: Venäjän Tyynenmeren rannikolla keltanavagaa pyydetään kaupallisesti mm. nuotilla ja rysillä. Se on suosittu pilkkikalastuksen kohde. Vuosisaaliit 2000-luvulla ovat olleet 20 000 – 50 000 tonnin välillä. Amerikassa kaupallista pyyntiä ei ole. Eurooppalaisen navagan kaupallinen pyynti on ollut lähinnä talvikalastusta Vienanmeren lahdissa.


title: Mikael Stanne

text: Mikael Stanne (s. 20. toukokuuta 1974) on ruotsalainen laulaja ja kitaristi, joka on toiminut vuodesta 1989 death metal -yhtyeen Dark Tranquillity jäsenenä.


title: Mikael Stanne

text: Göteborgissa syntynyt Stanne oli myös Hammerfallin laulaja vuodesta 1993, mutta hänet korvasi vuonna 1996 Joacim Cans, jonka johdolla yhtye on saavuttanut kansainvälisen menestyksensä.


title: Mikael Stanne

text: Stanne on lisäksi tehnyt yhteistyötä In Flamesin ja Nightragen kanssa.


title: Low (albumi)

text: Low on brittiläisen muusikon David Bowien tammikuussa 1977 julkaistu yhdestoista studioalbumi. Länsi-Berliiniin muuttanut Bowie teki albumin yhteistyössä Roxy Music -yhtyeestä tunnetun Brian Enon kanssa. Tuloksena oli kokeileva, ambient- ja krautrock-vaikutteinen albumi, jossa syntetisaattori oli tärkeässä osassa. "Low" aloitti Bowien niin sanotun Berliini-trilogian, johon kuuluvat myös hänen kaksi seuraavaa studioalbumiaan "”Heroes”" ja "Lodger". "Low’n" kansikuva ja nimi viittaavat siihen, että Bowie yritti pitää yllä ”matalaa profiilia”.


title: Low (albumi)

text: Vaikka kriitikot ottivat aluksi albumin vastaan ristiriitaisesti, alan ammattilaiset arvostavat sitä nykyään paljon. Vuonna 2003 "Rolling Stone" -lehti valitsi sen kaikkien aikojen top 500 -albumilistallaan sijalle 249. Pitchfork Media puolestaan valitsi sen 1970-luvun parhaaksi albumiksi. Albumia pidetään yleisesti yhtenä Bowien merkittävimmistä, ja myös Bowie itse piti sitä yhtenä uransa huipuista.Immonen 2005, s. 90. "Low’ta" myytiin kuitenkin selvästi vähemmän kuin Bowien edellisiä studioalbumeja.Immonen 2005, s. 91.


title: Low (albumi)

text: Levyn kuuluisin kappale on ”Sound and Vision”, joka nousi Britanniassa singlelistan kolmanneksi. Toinen single, ”Be My Wife”, ei menestynyt kaupallisesti ja jäi saman listan ulkopuolelle.Buckley 2005, s. 316.


title: Low (albumi)

text: David Bowie oli vuosina 1974–1976 tullut hyvin suosituksi Yhdysvalloissa, ja viimeisin albumi "Station to Station" oli saanut erinomaisen vastaanoton sekä yleisöltä että kriitikoilta. Suosion varjopuolena oli se, että Bowielle oli kehittynyt vakava kokaiiniriippuvuus, joka oli alkanut vuonna 1974 ja oli pahimmillaan juuri "Station to Stationin" äänityksen aikoihin. Bowie on kertonut, ettei muista mitään albumin äänityksistä, ja kokaiinin runsas käyttö hämärsi rajat hänen oman persoonallisuutensa ja fiktiivisten lavahahmojensa välillä.Immonen 2005, s. 89. Lokakuussa 1976 Bowie päätti ratkaista huumeongelmansa muuttamalla Länsi-Berliinin Kreuzbergin kaupunginosaan, missä asui enimmäkseen turkkilaisia maahanmuuttajia. Bowien huoneisto oli vaatimaton ja se sijaitsi käytettyjä autoja myyneen liikkeen yläkerrassa osoitteessa Hauptstrasse 155. Elämä Berliinissä oli hänelle muutenkin Los Angelesin supertähteyteen verrattuna hiljaisempaa, ja hän sai liikkua kaupungissa melko huomaamattomasti.


title: Low (albumi)

text: Bowien yhteistyökumppaniksi tuli Roxy Music -yhtyeen entinen kosketinsoittaja Brian Eno, joka oli erityisesti soolourallaan saavuttanut mainetta kokeellisilla, ambient-vaikutteisilla albumeillaan. Bowieen oli tehnyt vaikutuksen Enon vuonna 1975 julkaisema albumi "Another Green World".Immonen 2005, s. 88-89. Enolla oli merkittävä vaikutus Bowieen myös ideatasolla. Eno kehotti Bowieta ajattelemaan levytysprosessia epälineaarisesti ja leikittelemään rakenteella ja tekstillä. Eno antoi myös ymmärtää, ettei laulun tarvitse aina olla tarina. Sattumanvaraisuudesta ja vastakkainasettelusta tulikin Bowien tärkein musiikillinen periaate 1970-luvun loppuun asti.Buckley 2005, s. 305.


title: Low (albumi)

text: Albumin lähtökohtana olivat sävellykset, jotka oli tarkoitus julkaista alun perin "Mies toisesta maailmasta" -elokuvan soundtrackilla. Paineiden ja aikarajojen vuoksi elokuvan tuottajat kuitenkin palkkasivat lopulta John Phillipsin tekemään elokuvan musiikin. Myöhemmin ohjaaja Nicolas Roeg on todennut, että "Low’n" musiikki olisi sopinut elokuvaan täydellisesti.


title: Low (albumi)

text: Bowie oli kiinnostunut uudesta elektronisesta musiikista, ja Low’n tyylissä on vaikutteita muun muassa saksalaisilta krautrock-yhtyeiltä. Niistä merkittävimpiä olivat Kraftwerk, Harmonia, Neu! ja Cluster, joista ensimmäinen oli vaikuttanut jo Bowien edellisen albumin "Station to Stationin" nimikappaleen tyyliin. Äänityskokoonpano oli pitkälti sama kuin "Station to Stationin" nauhoituksissa. Merkittävin ero oli uusi soolokitaristi Ricky Gardiner.Immonen 2005, s. 89.Buckley 2005, s. 309.


title: Low (albumi)

text: Äänittäminen aloitettiin Ranskassa Château d’Hérouvillessa 1. syyskuuta 1976, noin kuukausi ennen Bowien muuttoa Saksaan. Nauhoituksia tehtiin kuukauden ajan syrjäisessä goottilaisessa linnassa, missä myös Bowien vuonna 1973 ilmestynyt cover-albumi "Pin Ups" oli äänitetty. Tuottaja Tony Viscontin mukaan linna oli idyllinen, mutta nauhoituksissa oli myös ongelmia. Äänitykset tehtiin kesälomien aikana, jolloin linnassa oli vain kaksi työntekijää. Ruoka oli hyvin yksipuolista, ja muusikot kärsivät myös ruokamyrkytyksistä. Muusikoiden oleskelu linnassa paljastui ranskalaislehdille ja heidän keskustelunsa päätyivät lehtien palstoille. Lisäksi Frédéric Chopinin ja George Sandin väitettiin kummittelevan linnassa, ja muusikot kokivatkin muutamia selittämättömiä tapahtumia. Tämä ei ollut uutta Bowien levytyksissä, sillä myös albumit "The Man Who Sold the World", "Hunky Dory" sekä "Ziggy Stardust" oli äänitetty kokonaan tai osittain rakennuksissa, joita väitettiin kummitustaloiksi. Illat Château d’érouvillen linnassa päättyivät "Pitkän Jussin majatalo" -komediasarjan katseluun viinilasien ääressä.Buckley 2005, s. 306–307.


title: Low (albumi)

text: Äänitysten alussa ei ollut vielä varmuutta kappaleiden julkaisemisesta, vaan Bowie halusi alun perin ainoastaan kokeilla uusia asioita ennen seuraavaa, ”virallista” albumia. Kun äänityksistä oli takana noin kaksi kolmasosaa, tuottaja Tony Visconti antoi raakamiksatun materiaalin kasettina Bowielle, joka heilutti kasettia innoissaan ilmassa ja hoki: ”Meillä on albumi!”Buckley 2005, s. 306.


title: Low (albumi)

text: Bowie ja Eno kokeilivat ja leikittelivät musiikillisesti usein äänitysten aikana. Bowie kertoi vuonna 1993:Buckley 2005, s. 305-306.


title: Low (albumi)

text: Bowien työskentely Brian Enon kanssa vähensi rytmikitaristi Carlos Alomarin merkitystä. Hän oli ollut kahdella edellisellä levyllä tärkeässä musiikillisessa roolissa. Alomar oli ammattimuusikkona perehtynyt musiikin teoriaan, ja hänen oli vaikea hyväksyä itseään ”epämuusikoksi” kutsuvan Enon omaperäisiä tapoja. Äänellisesti "Low’lle" suurimman panoksen antoi kuitenkin todennäköisesti tuottaja Tony Visconti, joka on vastuussa muun muassa levyn rumpusoundista, jota on kutsuttu poikkeukselliseksi, brutaaliksi ja mekaaniseksi. Visconti teki efektin Harmonizer-koneella, jonka avulla pystyi säätämään sävelkorkeutta muuttamatta nopeutta. Tulosta on pidetty jopa vallankumouksellisena. Se on kuultavissa muun muassa albumin kappaleissa ”Speed of Life”, ”Breaking Glass” ja ”Sound and Vision”. Eno puolestaan toi studioon EMS-syntetisaattorinsa, jossa ei ollut lainkaan koskettimia, vaan ainoastaan sauvaohjain, jolla pystyi luomaan erilaisia ääniefektejä.Buckley 2005, s. 308-309. Studiossa käytettiin myös muita kosketinsoittimia, muun muassa Bowien omistamaa Chamberlinia, joka oli kehitetty mellotronista.Buckley 2005, s. 311.


title: Low (albumi)

text: Levyn sävelmät ja sanoitukset luotiin viime tipassa. Kun Alomar saapui nauhoittamaan kitarapohjia, sanoitukset olivat pahasti kesken ja melodiat rakenteellisesti hyvin löyhiä. Niinpä Alomar ja muu taustayhtye soittivat vain yksinkertaisia sointukiertoja ja rytmikuvioita. Viiden päivän kuluttua komppiraitoja oli riittävästi, jolloin ainoastaan Alomar sekä soolokitaristi Ricky Gardiner jäivät paikalle tekemään päällesoittoja, vaikka he eivät vieläkään tienneet, millaisia melodioista tai sanoituksista tulisi. Erityisesti albumin b-puolen työstö vei paljon aikaa. Lisäksi kappaleissa ”Speed of Life” sekä ”A New Career in a New Town” oli alun perin tarkoitus olla myös laulua, mutta ne päätyivät levylle instrumentaaleina. Albumin kaikilla kappaleilla oli äänitysten aikana omat työnimensä, jotka erosivat lopullisista kappalenimistä.Buckley 2005, s. 309–310. Albumin työnimi oli "New Music Night and Day".Buckley 2005, s. 315. "Low" viimeisteltiin ja miksattiin Berliinin Hansa-studiossa.


title: Low (albumi)

text: Avausraita ”Speed of Life” on reipas instrumentaali, jossa piti alun perin olla myös laulua.Immonen 2005, s. 91.Buckley 2005, s. 310. Toisena kuultava ”Breaking Glass” on yksi niistä kappaleista, joissa Bowien taustayhtye on vahvimmin esillä.Buckley 2005, s. 309. ”Breaking Glass” on samalla hyvä esimerkki kappaleesta, jonka Bowie oli saanut vain osittain valmiiksi nauhoitusten alkaessa. Sitä ei työstetty loppuun vaan se jätettiin kesken Brian Enon pyynnöstä. Kappale onkin yksi Bowien uran lyhimmistä: sen kesto on vain vajaat kaksi minuuttia. Alun perin tarkoituksena oli liittää kaikki keskeneräiset kappaletyngät yhteen.Immonen 2005, s. 91. ”What in the Worldia”, joka on yhdistelmä poppia ja taiderockia, pidetään yhtenä albumin tarttuvimmista kappaleista.Immonen 2005, s. 91.


title: Low (albumi)

text: ”Sound and Vision” oli "Low’n" ensimmäinen singlejulkaisu, ja se nousi Britanniassa listan kolmanneksi.Immonen 2005, s. 205. Kappaleen lyhyen ”doo-doo-doo”-pätkän laulaa tuottaja Tony Viscontin vaimo Mary Hopkin, ja se on todennäköisesti albumin ainoa kohta, joka muistuttaa perinteistä popmusiikkia. Kappale kokonaisuudessaan on kuitenkin yhtä kokeellinen kuin muukin albumi, ja sen introa, joka kestää minuutin ja neljäkymmentäviisi sekuntia ennen laulun alkamista, pidettiin aikoinaan hyvin radikaalina. Bowien laulusuoritusta kappaleessa on pidetty yhtenä hänen ilmeettömimmistään ja valjuimmistaan. Kappaleen aiheena on Bowien Yhdysvaltain-vuosinaan kokema huumekierre. Alun perin ”Sound and Visionissa” oli enemmänkin säkeistöjä, mutta kappaleen hioutuessa ne jätettiin pois. ”Always Crashing in the Same Car” tehtiin viimeisten kappaleiden joukossa. Sanoituksen voi tulkita metaforaksi, joka kuvaa Bowien urallaan ja elämäntyylissään tekemiä muutoksia sekä hänen mieltymystään matkustamiseen.Immonen 2005, s. 92.


title: Low (albumi)

text: Bowie uudisti "Low’lle" laulutyyliään, mikä kuuluu kenties vahvimmin kappaleessa ”Be My Wife”. Siinä hänen muun muassa hyytäväksi ja ilmeettömäksi kuvattu laulunsa vastaa hyvin sanoituksen synnyttämää eristyneisyyden tunnetta, kun hän pyytää tyttöystäväänsä vaimokseen. ”Be My Wife” julkaistiin myös singlenä, mutta se epäonnistui kaupallisesti eikä noussut Britanniassa listalle. Kappaleeseen kuvattiin Pariisissa promovideo.Buckley 2005, s. 316. ”A New Career in a New Town” -kappaleen nimi viittaa Bowien uuteen uraan ja elämään uudessa kotikaupungissaan Berliinissä. Kappale on instrumentaali, vaikka siinä piti ”Speed of Lifen” tapaan olla alun perin myös laulua.


title: Low (albumi)

text: Ambient-musiikkia sisältävän B-puolen aloittaa ”Warszawa”, johon Bowie sai inspiraation matkustaessaan junalla Puolan halki. Hän pyrki saamaan kappaleeseen saman tunnelman, ja hän myös laulaa siinä omatekoisella ”puolan kielellä”. Bowie kehitti ”kielensä” balkanilaisen poikakuoroäänitteen avulla. Tony Visconti sai nauhanopeutta säätämällä Bowien laulun kuulostamaan nuorelta pojalta.Buckley 2005, s. 312. David Buckley kirjoittaa kirjassaan "David Bowie":


title: Low (albumi)

text: Kappaleen ”Art Decade” David Bowie sanoi vuonna 1977 kertovan Länsi-Berliinistä: ”Kaupunki, joka on leikattu irti maailmastaan, taiteestaan ja kulttuuristaan, ja joka on kuolemassa vailla toivoa kostosta.” Siihen viittaa myös kappaleen nimeen sisältyvä sanaleikki: se äännetään samalla tavalla kuin ”art decayed”, rappeutunut taide.Immonen 2005, s. 92–93. ”Weeping Wall” kertoo nimensä mukaisesti Berliinin muurista ja David Bowien sanoin ”sen kurjuudesta”. Joidenkin lähteiden mukaan se olisi äänitetty ensimmäisen kerran jo vuonna 1975 "Mies toisesta maailmasta" -elokuvan soundtrackia varten. Bowie soittaa itse kappaleessa jokaista instrumenttia: kitaraa, ksylofonia ja vibrafonia. ”Weeping Wall” on saanut vaikutteita yhdysvaltalaissäveltäjä Philip Glassin toistuvia osia sisältävistä teoksista. Albumin päättää ”Subterraneans”, jota on pidetty yhtenä David Bowien melankolisimmista kappaleista. Kappaleen aiheena ovat Itä-Berliinissä vangitut ihmiset kaupungin jakautumisen jälkeen. Vaimeasti soiva jazz-saksofoni puolestaan kuvaa kaupunkia ennen jakautumista. ”Subterraneans” oli alun perin tarkoitus julkaista "Mies toisesta maailmasta" -soundtrackilla.Immonen 2005, s. 93.


title: Low (albumi)

text: Bowie esitti kaikki albumin kappaleet Lontoon Royal Festival Hallissa järjestetyssä konsertissa vuonna 2002.


title: Low (albumi)

text:
Levy-yhtiö RCA Records suhtautui albumin tyyliin ja rakenteeseen kielteisesti eikä ollut varma edes siitä, kannattaisiko albumi edes julkaista. Julkaisemisesta syntynyt kiista aiheutti ensimmäiset säröt RCA:n ja Bowien suhteeseen. Levy-yhtiön mielestä vielä nimellä "New Music Night and Day" tunnettu uusi albumi ei yksinkertaisesti kuulostanut Bowien levyltä, eikä sen menestykseen uskottu. Sen sijaan yhtiön toimitusjohtaja ehdotti Bowielle, että hän vuokraisi talon Philadelphiasta ja äänittäisi siellä "Young Americans II:n".Buckley 2005, s. 315. Eniten vastalauseita aiheutti se, että albumin B-puoli sisälsi neljä pitkää instrumentaalia.
Lopulta RCA päätti kuitenkin julkaista albumin, ja "Low" ilmestyi 14. tammikuuta 1977.Buckley 2005, s. 318. Bowielle albumin julkaisu oli tärkeää, sillä hän täytti samoihin aikoihin 30 vuotta ja punk-aallon vuoksi hän oli joutunut hieman syrjään valokeilasta. Tuolloin ei juurikaan ollut yli 30-vuotiaita rocktähtiä, ja oli epävarmaa, voisiko kukaan siinä iässä enää olla uskottava popmusiikin esittäjä.Buckley 2005, s. 315–316.


title: Low (albumi)

text: Bowie ei järjestänyt lainkaan albumia markkinoivaa kiertuetta, vaan hän oli sen sijaan ystävänsä Iggy Popin maaliskuussa 1977 alkaneen kiertueen taustayhtyeen kosketinsoittaja. Myös Bowien taustayhtyeen rytmikitaristi Carlos Alomar oli kiertueella mukana. Bowie sai kiertueella suurimman huomion, sillä konserteissa yleisö siirtyi yleensä siihen reunaan, missä Bowie oli.Buckley 2005, s. 320.


title: Low (albumi)

text: "Low" nousi Bowien kotimaassa Britanniassa toiseksi ja Yhdysvalloissa 11:nneksi. Britanniassa albumia myytiin hopealevyyn oikeuttava määrä, 60 000 kappaletta. Muualla kuin Britanniassa "Low’n" myyntiluvut olivat heikommat kuin edellisen albumin "Station to Stationin".


title: Low (albumi)

text: Monille kriitikoille "Low" jäi etäiseksi. Yhdysvaltalainen "Creem"-lehti kuvasi albumia ”luoksepääsemättömäksi”. "New Musical Expressin" mukaan albumi oli ”niin negatiivinen, ettei se sisällä edes tyhjyyttä” ja arvostelija luokitteli sen ”täysin passiiviseksi psykoosiksi, täydellisen poisvetäytymisen käsikirjoitukseksi ja soundtrackiksi”. "Melody Maker" kuitenkin ylisti levyä Bowien mielenkiintoisimmaksi pitkäsoitoksi ja muutenkin huomattavaksi albumiksi. Suomessa "Soundi"-lehden Mikko Montosen mielestä "Low’n" musiikki oli nimensä mukaisesti omiaan herättämään matalia mielikuvia. Montonen vertasi albumia Brian Enon "Another Green Worldiin" ja totesi, että lyyrikkona Bowiella ei "Low’lla" ole juurikaan sanottavaa. Tästä esimerkkinä Montonen piti erityisesti kappaletta ”Warszawa”, jossa Bowie laulaa omatekoisella puolan kielellä.Immonen 2005, s.94.


title: Low (albumi)

text: Uudemmat arvostelut "Low’sta" ovat olleet sävyiltään kiittäviä. Sekä Allmusic-sivusto että "Rolling Stone" -lehti antoivat sille viisi tähteä viidestä mahdollisesta ja Kevchino.com-sivusto kymmenen pistettä kymmenestä. Allmusicin arvostelija Stephen Thomas Erlewine sanoo albumin olevan uhmakkaan elämyksellinen teos, jossa on tiheästi yksityiskohtia. "Rolling Stonen" Rob Sheffieldin mukaan "Low" on yksi Bowien vahvimmista ja vaikutusvaltaisimmista albumeista. Kevchino-sivuston Liam Palmerin mielestä levy on puolestaan ”klassikko, mutta myös yhtä hämärä kuin Bowie itsekin”.


title: Low (albumi)

text: Albumin kannessa Bowien "Mies toisesta maailmasta" -elokuvassa esittämä roolihahmo Thomas Newton on kuvattuna ristiriitaisen elävää oranssia taustaa vasten. Kuvan otti Steve Schapiro. Kyseessä oli kuvallinen vitsi, jonka Bowie myöhemmin haastattelussa paljasti viittaavan matalaan profiiliin; "Low" (suom. matala).Bowie esitteli albumilla uuden laulutyylin: hän laulaa kappaleet ”What in the World”, ”Sound and Vision”, ”Always Crashing in the Same Car” sekä ”Be My Wife” hiljaisena, lobotomisoituna tajunnanvirtana. Lyhyet ja verbaalisesti alimittaiset lauseet esitettiin yksitavuisesti koneellisen rytmisektion säestyksellä. Samaa tekniikkaa käyttivät muun muassa 1970-luvun lopulla Gary Numan ja vuonna 1993 U2-yhtye kappaleessa ”Numb”.Buckley 2005, s. 317. Allmusic-sivuston kriitikko Stephen Thomas Erlewine sanoo albumin osoittaneen avantgardelle uuden suunnan rock-musiikissa.


title: Low (albumi)

text: Vaikka "Low'ta" voidaan pitää taiderockina, siinä on myös tiettyjä punkmaisia piirteitä. Syntetisaattorit olivat aiemmin olleet lähes pelkästään progressiivista rockia soittavien yhtyeiden sekä todella taitavien ammattilaisten käytössä, mikä oli luonut soittimesta osittain kielteisen kuvan. Tavallisissa pop-lauluissa syntetisaattoria oli kuultu vain harvoin, mutta "Low’n" on katsottu palauttaneen syntetisaattorin maineen. Tämä johtui osittain siitäkin, että albumin julkaisun aikoihin syntetisaattorien hinnat alkoivat laskea. Kahden vuoden sisällä Ultravox, Human League sekä Orchestral Manoeuvres in the Dark esittivät jo pop-musiikkia syntetisaattorien avulla.


title: Low (albumi)

text: Musiikkialbumien arviointiin erikoistunut Pitchfork Media -sivusto julisti "Low’n" 1970-luvun parhaaksi albumiksi ja "Rolling Stone" -musiikkilehti sijoitti sen 249:nneksi vuonna 2003 julkaistulla Kaikkien aikojen top 500 -albumilistalla. "Low" sisältyy myös Robert Dimeryn kirjaan "1001 albumia jotka jokaisen on kuultava edes kerran eläessään". Dimeryn mukaan erityisesti albumin instrumentaalikappaleet olivat tärkeä musiikillinen käännekohta punkrockin jälkeisellä aikakaudella. Erityisen innostuneita olivat Joy Divisionin jäsenet, jotka jopa antoivat yhtyeelleen ensin nimen Warszawa "Low’n" kappaleen mukaan. Dimeryn kirjan vuonna 2010 julkaistun suomalaisen painoksen kannessa käytetään "Low’n" kansikuvaa.


title: Low (albumi)

text: Säveltäjä Philip Glass julkaisi vuonna 1993 albumin "Low Symphony", joka sisältää yli 15-minuuttiset versiot "Low’n" kappaleista ”Subterraneans” ja ”Warszawa”. Levyn kolmas kappale on Bowien ja Brian Enon kirjoittama, vuosina 1976–1979 äänitetty ”Some Are”. Bowien alkuperäinen versio on bonuskappaleena "Low’n" vuoden 1991 CD-versiolla.


title: Low (albumi)

text:
A-puoli
B-puoli


title: Pepe Jeans

text: Pepe Jeans on vaatemerkki, joka valmistaa sekä farkkuja että arkivaatteita. Pepe Jeans perustettiin Lontoossa vuonna 1973.


title: E. N. Manninen

text: Eero Niilo (Iisu) Manninen ent. Thonberg () oli suomalainen jääkäriluutnantti, poliisi ja kirjailija. Hänen kirjailijanimensä on E. N. Manninen. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan muun muassa komppanian päällikkönä Koillisrintamalla. Varsinaisen elämäntyönsä hän teki poliisivoimissa.


title: E. N. Manninen

text: Mannisen vanhemmat olivat maalari Viktor Thonberg ja Helmi Viktoria Gustava Ahlgren, mutta hänen kasvatusisänsä oli nimismies Artturi Aleksanteri Manninen. Hänet vihittiin avioliittoon vuonna 1924 Anna Elisabet Töttermanin kanssa.


title: E. N. Manninen

text: Manninen kävi kansakoulun Enontekiöllä seitsemänteen luokkaan asti Oulun suomalaista reaalilyseota ja kirjoitti ylioppilaaksi Kajaanin yhteiskoulusta vuonna 1914 ja liittyi Pohjois-Pohjalaiseen osakuutaan. Opintojaan hän jatkoi Helsingin yliopiston lainopillisessa tiedekunnassa vuonna 1915 ja lukuvuoden 1922–1923 sekä suoritti alemman oikeustutkinnon vuonna 1923. Manninen suoritti Valtion apurahalla opintomatkan Saksaan vuonna 1929 ja Norjaan vuonna 1936.


title: E. N. Manninen

text: Manninen liittyi vapaaehtoisena Saksassa sotilaskoulutusta antavan jääkäripataljoona 27:n 2. komppaniaan 11. joulukuuta 1915. Mutta pian hänen pataljoonaan liittymisensä jälkeen hänet komennettiin vuoden 1916 alussa räjäytyskursseille Berliiniin, josta hänet koulutuksen saatuaan komennettiin värväys- ja etappi-tehtäviin Ruotsiin ja Suomeen. Aluksi hän toimi värvärinä Pohjois-Suomessa ja myöhemmin etappimiehenä Merenkurkun etapilla. Takaisin Saksaan Manninen matkusti marraskuun alussa vuonna 1916. Saksaan palattuaan hänet komennettiin Saksan Meriesikunnan käyttöön. Meriesikunnasta hänet siirrettiin 17. elokuuta 1917 pataljoonan täydennysjoukkoon, josta hänet siirrettiin edelleen 26. syyskuuta 1917 alkaen pataljoonan haupitsipatteriin.


title: E. N. Manninen

text: Manninen astui Suomen armeijan palvelukseen aliupseeriksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan aluksi patterialiupseeriksi Jääkäritykistön 2. patteriin, josta hänet siirrettiin maaliskuun puolivälissä Koillisrintamalle, missä hän toimi Jääkäriyliluutnantti Martti Walleniuksen alaisuudessa Kuusamon pataljoonan 4. komppanian päällikkönä. ja osallistui sen mukana taisteluihin Soukelossa, missä hän haavoittui 8. huhtikuuta 1918 hartioihin Soukelon valtausyrityksessä.


title: E. N. Manninen

text:
Manninen palveli sisällissodan jälkeen Lapin I rajavartiopataljoonan ja Lapin ryhmän II pataljoonan 4. ja 9. komppanian päällikkönä. Hän hoiti myös satunnaisesti pataljoonan. komentajan tehtäviä. Armeijasta hän erosi 28. joulukuuta 1918 vain liittyäkseen Viron vapaussotaan lähteviin joukkoihin.
Manninen liittyi 18. tammikuuta 1919 Viron vapaaehtoiseen apuretkikuntaan ja toimi aluksi Pohjan Poikain rykmentin II pataljoonan adjutanttina sekä 6. helmikuuta 1919 alkaen edellä mainitun pataljoonan 6. komppanian päällikkönä. Tehtävän hän kumminkin luovutti jo 11. helmikuuta 1919 jääkärivänrikki Johan Sainiolle. Hän otti osaa Viron vapaussodan taisteluihin Valkissa ja Marienburgissa. Hän erosi Viron armeijasta 10. maaliskuuta 1919 keltataudin heikentämänä. Virosta palattuaan hän omistautui niin sanotulle "jätkäelämälle" lapin kairoilla, mikä innoitti häntä myöhemmin tarttumaan kynään.
Myöhemmin Manninen astui poliisivoimiin ja toimi 1. lokakuuta 1923 – 25. syyskuuta 1925 välisen ajan Utsjoen nimismiehenä. Utsjoelta hän siirtyi Inariin missä hän toimi nimismiehenä 25. syyskuuta 1925 – 1. kesäkuuta 1926 välisen ajan. Inarista hän palasi takaisin Utsjoelle ja palveli siellä nimismiehenä 1. kesäkuuta 1931 saakka. Utsjoelta hän siirtyi Haapajärvelle, missä hän toimi 16. huhtikuuta 1931 alkaen kihlakunnan henkikirjoittajana. Viimein 28. lokakuuta 1931 hänet nimitettiin Oulun kaupungin poliisimestariksi, missä tehtävässä hän toimi kuolemaansa saakka. Hänet haudattiin Ouluun.


title: E. N. Manninen

text: Manninen toimi Suomen-Norjan porolaidunneuvottelukomission suomalaisen valtuuskunnan jäsenenä vuosina 1933–1935 ja Suomen-Norjan Tenojoen kalastussääntöä uusimaan asetetun komission suomalaisen valtuuskunnan jäsenenä vuosina 1935–1936 sekä Suomen ja Neuvostoliiton välisen porosopimusuudistuskomitean jäsenenä vuosina 1936–1938.


title: E. N. Manninen

text: Manniselle myönnettiin Suomen Kirjallisuuden Seuran palkinto vuosina 1936 ja 1939 ja hän sai samana vuonna myös apurahat niin Suomen Kirjailijaliitolta kuin Kordelinin säätiöltä.


title: E. N. Manninen

text: Lehdissä julkaistut novellit ja muut kirjoitukset: (koonnut Matti Pääkkönen)


title: Vans

text: Vans on yhdysvaltalainen kenkämerkki, joka perustettiin alun perin vuonna 1966 nimellä Van Doren Rubber Company. Nykyisin merkin omistaa pörssiyhtiö VF Corporation.


title: Vans

text: Alun perin Vansin nimi oli Van Doren Rubber Company, ja se perustettiin vuonna 1966. Perustaja oli Paul Van Doren. Kengät suunnattiin surffareille, skeittareille ja punkkareille.


title: Vans

text: 1980-luvulla Vans menetti asiakkaita, kun se alkoi valmistaa jalkapallo- ja pesäpallokenkiä. Yhtiö meni konkurssiin vuonna 1984. McCown DeLeeuw Company osti yhtiön neljä vuotta myöhemmin. Vansista tuli virallinen yhtiö taas vuonna 1991.


title: Vans

text: Jo vuodesta 1995 Vans on sponsoroinut The Vans Warped Touria, joka on punk- ja ska-musiikin sekä extreme-urheilun festivaali.


title: Vans

text: Ska punk -yhtye The Suicide Machines kirjoitti kappaleen ”The Vans Song”, jossa ylistetään Vans-kenkiä. Myös rap-yhtye The Pack on kirjoittanut Vansista laulun nimeltä ”Vans”.


title: Vans

text: Nykyään Vans valmistaa kenkien lisäksi myös muun muassa reppuja, paitoja, pipoja, lippalakkeja ja jumppapusseja. Kaikki kenkämallit eivät muistuta skeittikenkiä kuten alun perin.


title: Gheorghe Mureșan

text: Gheorghe Dumitru Mureșan (s. 14. helmikuuta 1971 Tritenii de Jos) on romanialainen ammattilaisuransa lopettanut koripalloilija. Yhdessä Manute Bolin kanssa hän on kaikkien aikojen pisin NBA-pelaaja; molemmat ovat pituudeltaan 2,31 metriä.


title: Gheorghe Mureșan

text: Mureșan opiskeli Clujin yliopistossa ja pääsi vuonna 1993 Washington Bulletsiin. Hän pelasi lisäksi Élan Béarnais Pau-Orthez'ssa Ranskassa ja NBA-uransa lopussa New Jersey Netsissä.


title: Gheorghe Mureșan

text: Mureșan on näytellyt yhdessä elokuvassa "Jättini" ("My Giant", 1998), jossa hän esitti toista pääroolia yhdessä Billy Crystalin kanssa. Mureșanin ja hänen puolisonsa Lilianan ensimmäinen poika George syntyi saman vuoden huhtikuun 23. päivänä.


title: Kaikessa soi blues

text: 20 suosikkia – Kaikessa soi blues on Pepe Ahlqvistin kokoelma-albumi vuodelta 1997. Levy on osa "20 suosikkia" -kokoelmalevysarjaa.


title: Marjorie

text: Marjo-Riitta Nieminen (s. 15. joulukuuta 1965 Valkeakoski), taiteilijanimeltään Marjorie, on suomalainen laulaja, joka on levyttänyt iskelmä- ja viihdemusiikkia. Hän on äänialaltaan koloratuurisopraano.


title: Marjorie

text: Marjorie sai sähköharmonin jo viisivuotiaana ja kuusivuotiaana alkoi pianonsoitto. Marjorie perusti ensimmäisen yhtyeensä Albatrossi vuonna 1986, jolloin hän aloitti myös säännöllisen keikkailun. Samanaikaisesti laulaja opiskeli musiikkikasvatusta Jyväskylän yliopistossa sekä klassista laulua Keski-Suomen konservatoriossa opettajanaan Maila Haavisto. Filosofian maisteriksi hän valmistui vuonna 1991.


title: Marjorie

text: Vuonna 1988 Marjorie osallistui Suomen euroviisukarsintoihin Eeva Kiviharjun sävellyksellä "Tie" ja esiintyessään Kivikasvot-show’ssa. Hän kokeili omia estradishowesityksiä vuosina 1992, 1994 ja 1996. Marjorie osallistui euroviisukarsintoihin myös vuonna 1989 kappaleella "Kahden juhla", vuonna 1990 kappaleella "Tuuli" ja vuonna 1993 kutsuartistina kappaleilla "Legenda" ja "Aika eteenpäin vain kulkee".


title: Marjorie

text: Ensimmäisen oman albuminsa "Huone 213" Marjorie levytti vuonna 1992. Tämä sekä kahta vuotta myöhemmin ilmestynyt levy "Auringon häät" ilmestyivät Emin Odeon-levymerkillä. Kolmas soololevy oli vuonna 1998 ilmestynyt "Täyttä elämää". Vuonna 2001 ilmestyi Marjorien, Eija Kantolan ja Anneli Saariston yhteiseen konserttikiertueeseen pohjautunut livelevy "Rakkauden kiertokulku". Tunnetuimpia Marjorien levytyksistä ovat "Huone 213", "Täyttä elämää", "Korttitalo vaan" (Abban "Winner takes it all"), "Warum" ja duettona Jari Sillanpään kanssa levytetty "Jouluyön rauha".


title: Marjorie

text: Marjorie on esiintynyt musikaaleissa muun muassa Seinäjoen kaupunginteatterissa, Tampereen teatterissa ja Komediateatteri Arenassa ja laulajan ääntä on kuultu Walt Disneyn piirroselokuvassa "Maija Poppanen" (1999) sekä "Toy Story II":n tunnusmelodian tulkitsijana.


title: Manute Bol

text: Manute Bol (16. lokakuuta 1962 Etelä-Sudan – 19. kesäkuuta 2010 Charlottesville, Virginia) oli dinka-kansaan kuuluva alkujaan sudanilainen koripalloilija. Yhdessä Gheorghe Mureșanin kanssa hän oli kaikkien aikojen pisin NBA-pelaaja; molemmilla on pituutta 2,31 metriä.


title: Manute Bol

text: Bol muutti Yhdysvaltoihin 18-vuotiaana. Hänen joukkueitaan olivat Washington Bullets, Golden State Warriors, Philadelphia 76ers ja Miami Heat.


title: Manute Bol

text: Bol lopetti aktiivisen peliuransa kauden 1994–1995 jälkeen. Hän kuoli 47-vuotiaana jouduttuaan sairaalaan munuaisten vajaatoiminnan ja Stevens-Johnsonin oireyhtymän takia.


title: Manute Bol

text: Kaudella 1987-1988 hän pelasi NBA:n lyhimmän pelaajan Muggsy Boguesin kanssa samassa seurassa Washington Bulletsissa.


title: Rakkautta maailmaan

text: Rakkautta maailmaan on Jukka Kuoppamäen vuonna 1978 julkaistu albumi. Kaikki sävellykset ja sanoitukset ovat Jukka Kuoppamäen. "Rakkautta maailmaan" on Kuoppamäen viimeinen Satsangan kautta julkaistu studioalbumi. Musiikillisesti haasteellisena pidetty levy jäi ilmestyessään vähälle huomiolle. Se lieneekin tuntemattomin koskaan tehty Kuoppamäen albumi.


title: Rakkautta maailmaan

text: Levyn kappaleet ovat peräisin ajalta, jolloin Kuoppamäki opiskeli toista vuotta Länsi-Saksassa. Tämä heijastuu myös albumin aihepiireihin. Esimerkiksi kappale ”Sorsanpoika” viittaa vanhaan tarinaan, jossa sorsanpoika silmät avatessaan painaa kotijärven muodot mieleensä, löytääkseen sinne takaisin. ”Siellä jossain on maa” kertoo kaipuusta Suomeen – sinne missä keskiyön aurinko paistaa. Singlenä julkaistiin kappale ”Idän harharetket” B-puolenaan albumille kuulumaton ”Älä taita kukkaa”.


title: Rakkautta maailmaan

text: Albumin sovitti Kari Hillo, joka oli aikoinaan sovittanut lukuisia Kuoppamäen albumeja kuuluessaan Castanja-yhtyeeseen.


title: Rakkautta maailmaan

text: Kaikki kappaleet on kirjoittanut Jukka Kuoppamäki.


title: Rakkautta maailmaan

text: A-puoli


title: Rakkautta maailmaan

text: B-puoli


title: Chilentähtikasvit

text: Chilentähtikasvit ("Tecophilaeaceae") on yksisirkkaisten Asparagales-lahkoon kuuluva kasviheimo.


title: Chilentähtikasvit

text: Chilentähtikasvit kasvavat hajanaisesti eri puolilla maapalloa: Afrikassa, Madagaskarissa, Chilessä ja Kaliforniassa (kartta).


title: Chilentähtikasvit

text: Chilentähtikasvien varsi on tavallisesti mukulamainen. Lehdet ovat toisinaan erilaistuneet ruodiksi ja lavaksi, ja lehdet ovat tavallisesti tupellisia. Kukat sijaitsevat joko tertussa, joka saattaa olla haaroittunut, tai yksittäin lehtihangoissa. Ne ovat usein vastakohtaisia ja tavallisesti tukilehdellisiä. Toisinaan kuudesta heteestä kolme tai neljä on fertiilejä ja kolme tai kaksi joutoheteitä. Ponnet ovat enemmän tai vähemmän rei'illä avautuvia. Sikiäin on tavallisesti kehänalainen ja siinä on kaksi tai paljon siemenaiheita kussakin emilehdessä. Siemenessä on paksu kuori, endospermi ja alkio, joka voi olla lyhyt. Siementaimen sirkkalehti ei yhteytä ja sirkkajuuri on pitkä. Kromosomiluku on n = 8, 10-12, 14.


title: Chilentähtikasvit

text: Suvussa "Cyanastrum" sikiäin on puoleksi kehänalainen ja emilehdet ovat erillisiä. Myös sirkkataimi on poikkeava: siinä ei ole alkeisvartta (hypokotyyliä) eikä sirkkajuurta.


title: Chilentähtikasvit

text: Chilentähtikasvien heimoon kuuluu seitsemän sukua ja 25 lajia.


title: Chilentähtikasvit

text: Suvut ovat:


title: Barbara Steele

text: Barbara Steele (s. 29. joulukuuta 1937) on brittiläinen näyttelijä ja tuottaja. Hänen tunnetuimpiin rooleihinsa lukeutuu osa italialaisessa kauhuelokuvassa "Paholaisen naamio" (1960).


title: Barbara Steele

text: Steelelle myönnettiin vuonna 1989 Emmy-palkinto. Näyttelijätär oli vuosina 1969–1978 naimisissa James Poen kanssa ja sai lapsen.


title: Tuomas Katajala

text: Tuomas Katajala on suomalainen freelance oopperalaulaja. Hän kuuluu aikamme merkittävimpiin oopperalaulajiin ja on tällä kansainvälisesti menestyneimpiä tenorejamme. Hän on kysytty laulaja niin oopperan, liedin kuin oratorion parissa.


title: Tuomas Katajala

text: Katajala opiskeli Sibelius-Akatemiassa Peter Lindroosin ja Seppo Ruohosen johdolla. Lisäksi hän on opiskellut muun muassa Udo Reinemannin Lied-mestariluokalla Amsterdamissa, sekä Maestro Alberto Zeddan Accademia Rossiniana -mestariluokalla Rossinin festivaalilla Pesarossa, missä hän lauloi myös kreivi Libenskofin roolin oopperassa Matka Reimsiin.


title: Tuomas Katajala

text: Kaudella 2017–2018 hän teki loistavat arviot saaneet debyytit Lontoon Royal Opera House Covent Gardenissa, Mozartin Taikahuilun Taminon roolissa, sekä Seattlen oopperassa Yhdysvalloissa, Mozartin Cosi fan tutten Ferrandon roolissa.


title: Tuomas Katajala

text: Keväällä 2018 Katajala debytoi myös Berliinin Staatsoper Unter den Lindenissä, Taikahuilun Taminon roolissa, sekä Rooman Accademia Nazionale di Santa Ceciliassa, Lentävän Hollantilaisen Steuermannin roolissa. Lisäksi hän esiintyi Berliinin Komische Operassa, Rossinin Sevillan parturin Almavivan roolissa.


title: Tuomas Katajala

text: Katajalan on vieraillut menneillä kausilla myös Hampurin Valtionoopperassa, Deutsche Oper am Rheinissa, Glyndebournen Festivaalilla, Pesaron Rossini -Festivaalilla, Oslon oopperassa, National Reisoperissa, Opera Limogesissa, Lissabonissa ja Göteborgissa.


title: Tuomas Katajala

text: Konsertti-, oratorio- ja liedlaulajana hän on esiintynyt lukuisilla festivaaleilla Euroopassa ja Japanissa, mm. Tokiossa La folle Journée au Japan, Annecy Classic, Aix en Provence ja Pariisissa Festival d'Auvers-Sur-Oise. Hänellä on ohjelmistossa yli 90 oratorio- ja konserttiteosta. Viimeaikaisista konserttiesiintymisistä mainittakoon Beethovenin 9. Sinfonia Hampurin Laeszhallessa Hamburg Sinfoniaorkesterin kanssa, kapellimestarina Eivind Gullberg Jensen, Beethoven 9. Sinfonia Oslon Filharmonisen orkesterin kanssa, kapellimestarina Klaus Mäkelä, Mahlerin 8. Sinfonia Radion Sinfoniaorkesterin kanssa, kapellimestarina Hannu Lintu, sekä Verdin Requiem Puolan Radion Sinfoniaorkesterin kanssa, kapellimestarina Krzysztof Penderecki.


title: Tuomas Katajala

text: Hän on tehnyt yhteistyötä myös muun muassa Matthias Pintscherin, Paul Danielin, Vladimir Ashkenazyn, Kent Naganon, Christoph Roussetin, Mikko Franckin, Sakari Oramon, Esa-Pekka Salosen, David Choen, Alberto Zeddan sekä Sir. David Wilcocksin kanssa. Myös Savonlinnan oopperajuhlilla Katajala on vieraillut säännöllisesti, vuosina 2015–2017 hän lauloi Mozartin Taikahuilu- oopperassa Taminon roolin, Don Giovanni- oopperassa Don Ottavion roolin ja Ryöstö Seraljista -oopperassa Belmonten roolin.


title: Tuomas Katajala

text: Katajala on esiintynyt säännöllisesti Suomen Kansallisoopperassa vuodesta 2006 lähtien. Suomen Rooleina ovat olleet Jevgeni Onegin: Lenski (Tsaikovski) Taikahuilu: Tamino (Mozart), Così fan tutte: Ferrando (Mozart), Don Giovanni: Don Ottavio (Mozart), Jevgeni Onegin: Lenski (Tšaikovski), Nürnbergin mestarilaulajat: David (Wagner), Lemmenjuoma: Nemorino (Donizetti), Don Pasquale: Ernersto (Donizetti), The Rake ́s Progress: Tom Rakewell (Stravinsky), Matka Reimsiin: Libenskofin kreivi (Rossini), La Cenerentola: Don Ramiro (Rossini), Sevillan parturi: Kreivi Almaviva (Rossini), Falstaff: Fenton (Verdi), Lentävä hollantilainen: Perämies (Wagner), Gianni Schicchi: Rinuccio (Puccini), Albert Herring: nimirooli (Britten), Iloinen leski: Camille de Rosillon (Lehár), Adriana Mater: Yonas (Saariaho), Puhdistus: Hans (Reinvere, kantaesitys), Robin Hood: Puna-Will (Linkola, kantaesitys).


title: Tuomas Katajala

text: Katajala on esiintynyt lukuisilla kansainvälisillä festivaaleilla Euroopassa, Japanissa ja Yhdysvalloissa, sekä esiintynyt kaikilla merkittävimmillä festivaaleilla Suomessa, muun muassa Kuhmon Kamarimusiikki, Helsingin Juhlaviikot, Lahden Urkuviikot, Urkuyö ja aaria -festivaali ja Turun musiikkijuhlat. Katajalan oratoriorepertuaariin kuuluu lähes 100 teosta, sisältäen muun muassa kaikki Bachin, Beethovenin, Haydnin, Mozartin, Mendelssohnin sekä Verdin suuret sakraaliteokset, sekä lisäksi myös useat Schubertin ja Schumannin klassiset laulusarjat. Esiintymisistä ja festivaaleista mainittakoon Verdin Requiem Lontoon Royal Albert Hallissa ja Oxfordissa sekä Dvořákin Stabat mater Tokion La Folle Journee -festivaalilla, Aix-en-Provencessa ja Noirlac - festivaalilla Ranskassa. Lisäksi hän on konsertoinut Musik på Slottet -festivaalilla Tukholmassa Pietarin filharmonikkojen kanssa, esiintynyt solistina Avery Fisher Hallissa New Yorkissa sekä Pariisin d ́Auvers sur Oise -festivaalilla ja Annecy Classic festivaalilla. Hän on laulanut muun muassa Ranskan kansallisorkesterin solistina Pariisissa sekä eripuolella Ranskaa Beethovenin 9. sinfoniassa. Muita orkestereita ovat olleet muun muassa Oslon, Rooman ja Baselin oopperaorkesteri, Oxford Filharmonia, Lontoon Festival orkesteri, Batzdorfer Hofkapelle ja Stockholm Barockensemble. Katajala on laulanut myös kaikkien merkittävimpien Suomalaisten sinfoniaorkesterien solistina.


title: Tuomas Katajala

text: Tulevia vierailuja ovat muun muassa F. Halévyn La Juiven Prinssi Leopold Göteborgin Oopperassa, Rossinin Sevillan parturin Kreivi Almaviva Oslon Oopperassa, Wagnerin Nürnbergin mestarilaulajien David Suomen kansallisoopperassa, Mozartin Taikahuilun Tamino Savonlinnan Oopperajuhlilla ja Donizettin Don Pasqualen Ernesto Glyndebournen Touring Oopperassa sekä Iisakki Frimanin rooli Tampereen oopperan Veljeni vartija -kantaesityksessä.


title: Tuomas Katajala

text: Tuomas Katajalan valittiin vuoden miessolistiksi Suomessa ensimmäistä kertaa järjestetyssä Aino-gaalassa vuonna 2018, Hän oli myös vuoden taiteilija ja taiteellinen suunnittelija Lohja Soi - Tenoripäivillä 2018.


title: Tuomas Katajala

text: Kaudella 2018-2019 Katajala tekee debyytin mm. Maxin roolissa Weberin Der Freischützin produktiossa (Paholaisen palkka-ampuja), josta esityksiä on muun muassa Theatre an der Wienissä, Aix en Provencessa, Brysselissä, Luxemburgissa ja Ludwigsburgin Festivaalilla. Katajalan tulee tulevaisuudessa vierailemaan uudelleen myös Lontoon Royal Opera House Covent Gardenissa Lontoossa.Katajala on voittanut 1. palkinnon kansainvälisessä Musica Sacra -laulukilpailussa Roomassa ja Jyväskylän kansainvälisessä tenorikilpailussa, lisäksi hän on voittanut 2. palkinnon Gösta Winbergh -tenorikilpailussa Tukholmassa.


title: Tuomas Katajala

text: Katajalalle on myönnetty Martti Talvela -säätiön stipendi, sekä Karita Mattila -stipendi, lisäksi hänelle on myönnetty Sibelius-syntymäkotimitali.


title: Jokainen ihminen on laulun arvoinen (kokoelma-albumi)

text: 20 suosikkia – Jokainen ihminen on laulun arvoinen on Veikko Lavin kokoelmalevy vuodelta 1996. Levy on Lavilta ensimmäinen osa "20 suosikkia" -kokoelmalevysarjassa.


title: Kotkan Kerttu

text: 20 suosikkia – Kotkan Kerttu on Veikko Lavin kokoelmalevy vuodelta 2002. Levy on Lavilta toinen ja viimeinen osa "20 suosikkia" -kokoelmalevysarjassa.


title: Kotkan Kerttu

text: Kaikki kappaleet ovat Veikko Lavin käsialaa, ellei toisin mainita.


title: Alida Valli

text: Alida Valli (taitelijanimi Valli, alkup. nimi Alida Maria Altenburger; 31. toukokuuta 1921 Pola, Istria, Italia (nyk. Kroatia) – 22. huhtikuuta 2006 Rooma, Italia) oli italialainen näyttelijä. Hän saavutti menestystä myös kotimaansa ulkopuolella muun muassa rooleistaan Alfred Hitchcockin elokuvassa "2 pisaraa viiniä" (1948) ja Carol Reedin elokuvassa "Kolmas mies" (1949).


title: Alida Valli

text: Vallin tärkeimpiä palkintoja ovat kaksi David di Donatelloa. Vuoden 1982 palkinnon hän sai elokuvasta "La Caduta degli angeli ribelli" (1981), toinen palkinto tuli elämäntyöstä vuonna 1991. Vallille myönnettiin vuonna 1997 Venetsian elokuvajuhlilla Kultainen leijona elämäntyöstä, ja hän oli vuonna 1964 ehdolla Golden Globen saajaksi elokuvasta "The Paper Man" (1963). Hän näytteli myös muun muassa elokuvissa "Old Fashioned World" (1941) ja "Eugenia Grandet" (1947).


title: Alida Valli

text: Alida Valli oli kaksi kertaa naimisissa, hänellä on kaksi poikaa Carlo ja Lorenzo, jotka ovat näyttelijöitä. Hän kuoli Roomassa 84-vuotiaana. Alida Valli on aatelista alkuperää, hänen alkuperäinen nimensä on "paronitar Alida Maria Laura Altenburger von Marckenstein-Frauenberg".


title: Rakkaus on sininen

text: Rakkaus on sininen on Jukka Kuoppamäen studioalbumi, joka julkaistiin vuonna 1968. Albumin nimikappale muodostui Kuoppamäen ensimmäiseksi hitiksi. Se on Kuoppamäen oma käännös ranskalaissävelmästä ”L'amour est bleu”.


title: Rakkaus on sininen

text: A-puoli


title: Rakkaus on sininen

text: B-puoli


title: Matkalaukkulapsi

text: Matkalaukkulapsi eli "kolmannen kulttuurin kasvatti" ("Third Culture Kid, TCK") on henkilö, joka on asunut osan lapsuudestaan toisessa kulttuurissa tai maassa kuin mistä hänen vanhempansa ovat kotoisin. Lapsi omaksuu eri kulttuurien tapoja, mutta ei koe kuuluvansa täysin mihinkään. Hän omaksuu synnyinmaansa kulttuurin (ensimmäinen kulttuuri) tapoja ja toisen kotimaansa kulttuurin (toinen kulttuuri) tapoja muodostaen uuden "kolmannen kulttuurin". Lisäksi hän saattaa yhdistää monien muiden kulttuurien tapoja käydessään ulkomailla mahdollisesti kansainvälistä koulua. Ulkomailla syntynyt matkalaukkulapsi voi olla maahanmuuttaja kotimaassaan tai uussuomalainen Suomessa .


title: Matkalaukkulapsi

text: Matkalaukkulapsia on hyvin eri ikäisiä ja eri taustaisia. Toiset ovat pienestä pitäen varsinaisia maailmanmatkaajia. He ovat seuranneet vanhempiaan esimerkiksi vanhempien työn tai pakolaisuuden takia eri maissa lähes tulkoon koko ikänsä. He ovat tottuneet paikanvaihdoksiin ja matkalle lähtemisen tunnelmaan. Menneisyydessään he ovat joutuneet useasti jättämään hyvästit läheisillekin ystävilleen tietämättä monenko vuoden tai vuosikymmenen päästä taas tapaavat heitä, jos koskaan. Sosiologit arvelevat tulevaisuuden tyypillisen kansalaisen olevan kuin kolmannen kulttuurin kasvatti.


title: Matkalaukkulapsi

text:
Vanhemmille paluu kotimaahan tapahtuu tuttuun ympäristöön, mutta ulkomailla varttuneelle matkalaukkulapselle kotimaa saattaa tuntua vieraalta paikalta. Paluu kotimaahan voi myös olla vaikeaa, sillä ympäristö ei ymmärrä, miksi lapsi ei tunne palaavansa kotiin. Tässä merkityksessä matkalaukkulapsi on kuin piilomaahanmuuttaja. Usein he kokevat todella kuuluvansa joukkoon vain muiden kolmannen kulttuurin kasvattien kanssa. Jopa 90 % matkalaukkulapsista kokevat itsensä ulkopuolisiksi ikätoveriensa joukossa.
Heidän voi olla aluksi vaikeaa vastata kysymyksiin: "Mistä olet kotoisin?" tai "Missä koti on?". Vaikka he olisivat asuneet Suomessa jo kauemmin, yksi koti on toisessa maassa, mutta toisaalta he eivät tiedä kuuluisivatko sielläkään enää joukkoon Suomessa vietettyjen vuosien jälkeen. Heillä voi siis olla tunne, etteivät he ole kotoisin mistään.


title: Miehen puolikkaat

text: Miehen puolikkaat (engl. "Two and a Half Men") oli yhdysvaltalainen tilannekomediasarja. Sarjaa esitettiin CBS-kanavalla vuodesta 2003 vuoteen 2015. Suomessa sarjaa esittävät MTV3 ja Sub. Sarja kuului Yhdysvaltain suosituimpiin komediasarjoihin.


title: Miehen puolikkaat

text: Syksyllä 2010 alkoi sarjan kaikkiaan kahdeksas tuotantokausi. Kauden tuotanto jouduttiin keskeyttämään ennenaikaisesti tammikuussa 2011 sarjan päänäyttelijä Charlie Sheenin jouduttua vieroitushoitoon. Tuotannon oli määrä jatkua helmikuun loppupuolella, mutta Sheenin haukuttua julkisesti ohjelman tuottajaa, kanava ja tuotantoyhtiö päättivät lopettaa ohjelman tuotannon kahdeksannen kauden osalta. Maaliskuussa 2011, Sheen sai potkut ja hänen tilalleen sarjaan palkattiin Ashton Kutcher.